Gure sagardoa (II / III) - Euskonews\n475 Zenbakia 2009-02-27 / 2009-03-06\nGure sagardoa (II / III)\nAurreko atalean, gure sagardoaren jatorriaz eta historiaz aritu ginen. Gaurkoan, SAGARRAri erreparatuko diogu, sagardoa egiteko ezinbesteko lehengaiari.\nSagarra malus comunis arbolaren fruitua da. Arbola arrosaren familiakoa eta adartsua da. Asko jota, 10 metroko garaiera izaten du eta enborrean adaburu zabala eta biribila.\nJatorriz, klima epeletako fruta arbola zen, baina frutikultura modernoari esker, gaur egun bestelako klima eta tokietan ere landatzen da. Oso ugaria da Ekialdeko Europan, Mediterraneoan eta klima atlantikoetan, adibidez, Frantzian, Bretainia Handian, Alemanian, Suitzan, Austrian, Italiako iparraldean eta Iberiar Penintsulan.\nSagarrak hiru atal ditu, epikarpioa, azala, mamia eta bihotza, haziduna. Sagarraren osaera nutritiboa eta analitikoa honelakoa da, ura, % 80 90, fruktosa edo sakarosa bezalako gluzidoak, % 14, alkoholak, % 1, zelulosa gordina, % 0 coma 90, malikorik gabeko azidoak, % 0 coma 60, pektinak, % 0 coma 40, eta ehuneko txikiagoarekin, koipeak, materia taninikoak, sagar batzuek asko dute, azido konbinatuak, proteinak, albuminoideak, etabar.\nSagardoa egiteko hiru sagar mota erabili eta nahasten dira, denek ez baitute balio. Garratzak, tanino asko dute eta kontserbatu egiten dute sagardoa. Gozoak, azukre asko dute eta alkohol maila ematen diote sagardoari. Gaziak, Azido malikoa ematen diote sagardoari.\nIrakurlearentzat oso interesgarria izan daiteke ezagutzea, gainetik bada ere, nola hazten den sagarra, haziak aukeratzen direnetik eta batu eta biltegira eraman arte, ondoren, sagardoa egiteko. Horixe da, beraz, azalduko duguna.\nAntzina, baserritarrek hazi basatiak bildu eta erabiltzen zituzten sagarrak izateko. Horrelako haziek gaixotasun gutxiago izaten dute baina nolanahi eta astiro hazten dira. Beraz, gaur egun, ez dira erabiltzen. Azoketan ere lortzen zituzten landatutako sagarrondoen haziak. Hazi ona 30 urte inguruko arbola osasuntsu, sendo eta gogorretik lortzen da.\nFruitua bildu ondoren, haziak bereiztu eta hazi-kaxetan gordetzen dira hondar bustitan, haztegian landatu arte. Horrela, ez dira sikatzen eta ez dute ernetzeko gaitasunik galtzen.\nLandatu baino lehen, baserritarrak egoki nahasten ditu aipatutako hiru sagar motak, sagardo ona lortzeko. Baita ere, kontuan izaten du sagarrondoa berandu loratzekoa eta gaixotasunik ez harrapatzekoa izatea.\nUrtarrila eta otsaila bitartean landatzen da. Hasteko, lurra garbitu behar da eta gero landatu, zulo tartekatuetan, eta hazia 1 2 zentimetro sartu behar da. Udan jarraitu egin behar da haztegiko lurra zaintzen, belar txarrik eta egon ez dadin. Hurrengo urtean, sagarrondo hautatu gazteak haztegi inprobisatu horretatik atera, eta hantxe landatuko dituzte.\nOngi landatzeko bi faktore izan behar dira kontuan:\na) Klima. Sagarrak klima epela eta hezea behar du orokorrean, baina udaberriko loraldiaren ostean tenperatura nahiko altuak behar ditu. Hotzari ongi eusten badio ere, beranduko izozteek galdu egiten dute. Hori dela eta, oso inportantea da loratzen diren barietateak izozteak pasatu eta gero landatzea. Gainera, haizeak jotzen ez dituen tokiak behar dira edo hesi naturalak jar daitezke, palaxuak, arbolak, edo artifizialak, sareak, haize babesak, etabar.\nb) Lurra. Lurra aukeratzeko, bi baldintza izaten dira kontuan, eguzki begiak izatea eta lurraren kalitatea. Eguzkitsuak dira onenak, sagarrak eguzkia behar duelako begiak arbola barruan hazteko. Hobe da hego ekialdeko orientazioa ipar edo ipar ekialdekoa baino, azken bietan, haize hotzek loraldian eten egingo luketelako ernalketa. Sagarrondoa ondo egokitzen da lur guztietan, baina nahiago ditu lur sakonak, harroak eta freskoak. Normala denez, lurra aztertu egiten da guztiz landatu baino lehen, lurraren emankortasuna nolakoa den jakiteko eta gabeziak orekatzeko. Azkenik, oso inportantea da ur geldirik ez egotea, hezetasun gehiegi kaltegarria delako sagarrondoentzat, esate baterako, onddoak sortzen ditu eta, ondorioz, landarearen sustraia eta lepoa usteldu egiten dira.\nBeraz, aukeratzearen helburua da sustraiek inguru ona izatea garatzeko hasierako urteetan. Azaldutako guztia bete ondoren, kontuan izan behar da landatze tartea, hau da, zein izango den tarte egokia landareen sustraiak nasai hazteko. Tartea honako hauen araberakoa izango da, lurraren kalitatea, arbolak nola dauden sartuta, eredu mota, barietatearen indarra. Baina, batezbestekoz, landatze tartea 7 10 metrokoa izaten da.\nSagarra urria eta azaroa bitartean biltzen da, frutaren heltze mailaren arabera. Sagar mota batzuek arinago heltzen dira; beste batzuek, aldiz, beranduago.\nUztako sagarrik onenak biltzeko eta baita mahairako sagar mota bereziak biltzeko ere, kontu handiz aritzen dira. Baserritarrak, arbolara igoz, banan banan biltzen ditu sagarrak, lurrera eror ez daitezen. Antzina, baserritarrak lihozko alkandora zabala jantzi eta bertan biltzen zituen sagarrak poliki poliki.\nGainerako sagarrak, makila luze batez adarrak jota bota eta zakuetan sartzen dira. Sagarrak ongi badaude gehiago iraungo dute usteldu gabe, bai ganbaran, bai aire librean, hormigoizko ontzietan. Ontzietatik, zuzenean, jotze gunera erortzen dira sagarrak, kalapatxaren bitartez. Antzina zein gaur egun, sagarra jo aurretik, baztertu egiten dira usteldutakoak eta gainerakoak urarekin garbitzen dira lurra edo hautsa kentzeko.\nSagarrondoek urte batean fruta ugari eman dute, eta hurrengoan, loreak ugari baina fruta gutxi. Izan ere, gure lurraldean, urte bakoitietan sagar gehiago izaten da bikoitietan baino. Baina esandakoak ez du eraginik sagarraren kalitatean. Sagar gutxi lortzen bada ere, kalitate handikoa izan daiteke, eta alderantziz. Urte bakoitietan sagardoa egiteko sagarren % 50 inportatzen da, bikoitietan, berriz, % 80.\nGoian aipatu dugu sagardo bikaina lortzeko hiru sagar mota erabili eta nahastu behar izaten direla, garratzak, gozoak eta gaziak. Baina orain arte esan ez duguna da hiru moten barruan ere barietate ugari daudela, bakoitza bere izen, osaera eta gustu ezaugarri bereziekin. Mota guztien izenak emanez gero, ez ziren hemen sartuko, baina, hala eta guzti ere, Euskal Herrian gehien erabiltzen direnak izendatuko ditugu.\nGipuzkoan, sagardoa egiteko hogei bat sagar mota erabiltzen dituzte. Besteak beste, errege gazi, oso sagar gazia, Oria arroaren goialdean ugari, errezila edo errege sagarra, sagarrik ezagunena, gazi gazia, piku sagarra, txakala, Josefa, Andoain sagarra, urtebi, boskantoi, txori sagarra, aritza, aldako sagarra, manttoni, geza mina, patzuloa, merkalina, urkizu sagarra, panpandoja, geza, sagardo sagarra, urdin sagarra, geza zuria, akoria.\nBizkaian honakoak erabiltzen dituzte, urtebeta, gorria, txarba, Ibarra edo mingaina edo arritola, urtebete, boskantoi, errezila, txalaka, merkalina, geza mina, bizkai sagarra eta larragatxu sagarra.\nIparraldean ere sagardo asko egin izan da orain dela urte gutxi arte, eta erabili izan dituzten sagar motak reinette eta sagar xigorra izan dira.\nSagardogileek kontu handiz aukeratzen dituzte sagarrak, sagardo ona lortzeko sagar ona erabili behar delako. Denek erabiltzen eta nahasten dituzte egoki hiru motak, baina sagardogile bakoitzak bere teknika du eta horren araberako sagarrak erabiltzen ditu. Ondorioz, sagardo oso desberdinak lortzen dira.\nNolanahi ere, esan behar dugu Euskal Herriak ez duela behar den beste sagarrondorik, nahiz eta gure sagarra munduko onenen artean egon, munduko sagarrik onenen rankin baten agertzen da Estatu Batuetan.\nAurreratu genuen historiako atalean sagardogintzak indar handia izan duela Gipuzkoan. Osagarri bezala, honako datuak ditugu, 1850ean 652000 oin zeuden 4400 lur hektareatan, gehiena sagardotarako.\n30. hamarkadaren hasieran, Gipuzkoan 40 45 milioi kilo sagar izaten ziren eta erdia baino gehiago sagardorako. 1931n Aldundiak 8 milioi litro sagardoren zergak kobratu zituen.\nGerra Zibilaren ostean, sagarrondoak landatzeak behera egin zuen. Ordura arte, Gipuzkoan sagarrondo ugari zeuden, lursail emankor handietan. Esandakoaren adibide, sagardogileek kontatzen duten pasadizo polita, 30. hamarkadan baserritar batek postura egin zuen, baietz Igaratik, Donostia, eta Zarautza joan sagarrondoak begi bistan zituela. Postura, aise irabazi zuen.\nLurraldean edaten zuten sagardoa Donostialdeko sagarrondoetakoa zen, hau da, Astigarraga, Martutene, Hernani, Urnieta, Usurbil eta Oiartzungoa. Nolanahi ere, herri guztietan egiten zen sagardoa, bai etxerako bai sagardotegietarako, baserrietan beti egoten zirelako hiru lau sagarrondo.\n50. hamarkadan industrializazioa nagusitu zen, baserri inguruen kalterako. Baserritarrek ez zuten denetarik landatzen, espezializatu egin ziren. Batetik, sagardorako sagarrondoek zaintza handia behar zuten eta, bestetik, sasoi amaieran diru gutxi ematen zuten. Ondorioz, sagarrondoak bertan behera utzi zituzten, batzuetan, sagarrondoak atera eta pinuak sartu zituzten. Sagardoaren tokia ardoak hartu zuen eta sagardoaren prezioak behea jo zuen.\n60. hamarkadan sagardoak, apurka apurka, gorantz egin zuen. Baina sagardoaren kontsumoak gora egin bazuen ere, sagarrondo gutxiago landatu ziren, bestelako fruta arbolek diru gehiago ematen zutelako.\nOndorioz, Gipuzkoako sagardogileek kanpotik ekarri behar izaten zuten sagarra, bai penintsulako beste lurraldeetatik, bai atzerritik. Nicolas Zapiain Roxario ezaguna, Astigarragako Errekalde baserrikoa, 1914an jaioa, Bizkaiko sagarra ekartzen lehena izan zen. Horretarako, Markina, Berriatua, Ondarroa, Munitibar, Aulesti, Gizaburuaga, Amoroto, Mendexa, Ispaster eta Ereñoko baserrietan ibili zen sasoiko sagarrik onenaren bila.\nSagardoaren eskaera gorantz bazihoan ere, sagarrondoak zahartzen zihoazen eta uztak geroago eta urriagoak ziren, urte bikoitietan batere ezak. Beraz, gure sagardoa, naturala eta betikoa, kanpoko sagarrekin egin behar izaten zuten, hain zuzen ere, Asturias, Galizia, Frantzia eta Ingalaterratik ekarritako sagarrekin. Argi zegoen egoera aldatu egin behar zela. Izan ere, 1982an Gipuzkoako Foru Aldundia frutikultura sustatzen hasi zen lurraldean, egoera aldatzeko premiari erantzun nahian.\n1982an Pomologia sustatzeko programa ezarri zen. Programaren oinarrietan sagarrondoak landatzeko diru laguntzak agindu zituen Aldundiak. Helburua zen gure sagardoak, epe ertainean, jatorrizko deitura lortzea. Baina jatorrizko deitura lortzeko hemengo sagarra erabili behar da bakarrik, eta oraingoz, ez da horrela.\nUrte berean sagarrondoen mintegia sortu zen Zubietako finka esperimentalean, Hondarribian. 18000 sagarrondo landatu zituzten, 46 barietatetakoak, horietako batzuk, gaur egun, desagertuta daude.\nOrdutik milaka arbola landare atera dira Aldundiaren finkatik Gipuzkoa guztian landatzeko. Arbola landarea mintegian urtebete daraman sagarrondo landarea da. Hondarribian, arbola landarea egiteko, batetik, kanpotik ekarritako urtebeteko patroiak edo sustraiak erabiltzen dira, eta, bestetik, goialdean, hemengo barietateen begiak txertatzen dizkiete.\nGipuzkoako Foru Aldundiaren finkan, aurten, 2009an, dauden sagar barietateak honakoak dira:\na) Gaziak: Gipuzkoako barietateak: Goikoetxea, Urtebi handia, Txalaka, Errezila. Bizkaiako barietateak: Mendexa 11, Mendexa 4.\nb) Gozoak: Gipuzkoako barietateak: Palazio.\nc) Garratzak: Gipuzkoako barietateak: Geza Mina, Mozoloa. Bizkaiko barietateak: Mendexa 3, Mendexa 10, Urdai Goika Santutxu.\nd) Garratz erdigaziak: Gipuzkoako barietateak.\ne) Gozo garratzak: Gipuzkoako barietateak: Ugarte, Piku, Patzuloa.\nf) Erdigaziak: Gipuzkoako barietateak: Urdin, Gaziloka, Urtebi txiki, Manttoni. Bizkaiko barietateak: Ibarra, Boskantoi, Txistu, Azpuru garratza.\ng) Erdigazi garratzak: Gipuzkoako barietateak.\nh) Gazi garratzak: Gipuzkoako barietateak: Moko, Merabi, Gazi gorri. Bizkaiko barietateak: Mendexa 2.\nErakundeek egindako ahaleginari esker, asko ugaritu dira sagardorako sagar barietateak, eta datuen arabera, urte batzuk barru, Gerra Zibil aurretik zegoen sagar moten aberastasuna izatea lortuko da. Baina, jakina, horretarako, sagarrondoak landatzea errentagarri izan behar da baserritarrarentzat.\nEa urte batzuk barru, gure sagardoa hemengo sagarraren beratze, prentsatze eta hartzitzearen emaitza den, betiere, metodo naturalak erabilita. Horrela bai lortuko litzatekeela jatorrizko deitura. Baina, bien bitartean, sagarrak kanpotik ekartzen jarraitu beharko dugu.\nEl órgano Lope Alberdi de Abadiño, Bizkaia (II / II)\nLa moda en Bilbao a comienzos del XIX: cambios e influencias\nLas habilidades para el liderazgo se aprenden: Jefe coach


INKESTA: Zein dira gehien kezkatzen zaituzten arazoak? – Irunero\nPosted on 2014(e)ko irailak 24 2014(e)ko irailak 24 by Irunero\nInes Zubillaga – 42 urte\nLangabezia eta ustelkeria-kasuak dira batez ere kezkatzen nauten arazoak. Orain dela urte ba-tzuk, heldugabea nintzenean, ez nintzen konturatzen arazo hauetaz, ez nuen lanean pentsatzen eta ez ziren argitaratzen hainbeste ustelkeria kasu.\nHonorina Redondo – 82 urte\nLangabezia da nire kezkarik handiena. Nire seme-alabek orain lana badute, baina bata bi urtez lanik gabe egon da. Ez dute diru askorik irabazten; baina, gutxienez, ez diet lagundu behar.\nJende gehiegi gara eta enpresa asko itxi dira, jendeak non egingo du lan?\nLuis Irisarri – 74 urte\nGazteriak kezkatzen nau, laganbezia oso handia delako. Nire alaba lanik gabe ibili da, eta topatzen dituen lanak oso ezegonkorrak dira; gainera, arrunt gaizki ordaindutakoak izaten dira. Kontratatzen dutenek krisi egoeraz baliatzen dira baldintza desegokiak eskain-tzeko: hau ala ezer ez.\nAscensión Vergara – 44 urte\nUmeei ematen zaien heziketak kezkatzen nau. Adibidez, nire seme-alabei heziketa bat ematen diet; banandua nagoenez, aitarekin beste gauza ezberdin batzuk ikasten dituzte, ordea. Batez ere, teknologia berrien erabilera gehiago kontrolatu beharko litzateke.\nAmparo Gamero – 57 urte\nBatez ere langabeziak kezka-tzen nau. Nire ingurunean gero eta jende gehiago lanik gabe dago. Nire semeak ez du lanik aurkitzen eta uste dut arazo handia dela gure gizartean. Bestalde, osasun sistema txarrera doala uste dut; gero eta denbora gehiago itxaron behar da hi-tzordu bat lortzeko.


Tailer parte hartzaileak Kintoan Barna programaren barnean | Pays Basque | KAZETA\nTailer parte hartzaileak Kintoan Barna programaren barnean\nKintoan Barna programaren baitan, Baigorri eta Ezkirotzeko (Nafarroa Garaia) ibarretan turismoari buruzko gogoeta bat abiatu dute.\nKazeta|27/01/2020|0 commentaires Mis à jour à:\nKintoan Barna proiektuaren bi herenak europar funtsekin diruztatuak dira. © Isabelle Miquelestorena\nErdi Arotik entzun izan da Kintoa izena. Egun Aldude deitu ohi den lurralde eremu zabala ez zen zatitua, jendea ez zen iraunkorki bizi eta inguruetako ibarretatik hazkuntzarako erabiltzen zuten. Mugarik ez zen Nafarroako Erreinuan.\nEgun, Kintoan Barna mugaz gaindiko lankidetzarako programa europarra da eta bere xedeetako bat da “baliabide natural, kultural eta identitatearen” bidez, lurralde honen erakargarritasuna garatzea. Ildo horretan, Baigorri eta Ezkirotz auzo ibarren artean turismoari loturiko azterketa bati ekin diote eta gogoetan tokiko eragileak inplikatu nahi dituzte. Lehen bilkura urtarrilaren 21ean iragan zen Urepelen eta bigarrena urtarrilaren 28an izanen da, asteartearekin, 20.00etan Baigorriko Herriko Etxean.\n“Helburua bi ibarren artean posizionamendu eta estrategia komun bat aurkitu eta komunikazioa elkarrekin jorratzea da”, azaldu du Pascal Darrieumerlou Banka, Aldude eta Urepele biltzen dituen AIBA elkartearen misio arduradunak.\n“Kintoan Barna proiektua gure egin”\n“Lehenik ibarreko eragileak gomitatzen ditugu, merkatariak, ostalariak edo kirol monitoreak, erraterako. Tailer hauetara jinik, proiektua bere egitea bilatzen dugu. Hasteko ibarra nola ikusten duten eta turismo ikuspegitik zer zerbitzu eskaintzen duten jakitea da. Ekintza plana bigarren etapa batean ezagutaraziko litzateke”, erantsi du Baigorrin proiektuaren arduradun den Bixente Hirigarayk. Justuki Kintoan Barna proiektuaren baitan bera arduratu zen Baxe Nafarroako historiari buruzko interpretazio gunea sortzeaz.\nGogora ekartzekoa da Kintoan Barna proiektuak Herriko Etxe hauek biltzen dituela: Iruñea, Ezkirotz, Urepele, Aldude, Banka eta Baigorri. Baita Larrasoaña, Zubiri eta Eugiko kontzejuak, Baigorriko batzorde sindikala, Argintzu eta Egurzako artzain elkarteak eta Garazi-Baigorriko turismo bulegoa ere.\nLankidetza honi esker garatzen ari diren egitasmoen artean, meatze-ondarearen aurkikuntzarekin Bankan publikoari idekitako antzinako galeria, Aldudeko egonaldietarako Erreka Gori aterpearen arraberritzea edota euskara transmititzeko Urepelen sustaturiko murgiltzea.


parkatu / parket\nparke 1 iz barruti itxia, zuhaitzez eta landareez hornitua, jauregi bati atxikia edo hiri baten inguruan dagoena.\nOndoko parke baterantz jo nuen: han, banku batean eserita, hobeto pentsatzeko denbora izango nuen. Iban Zaldua «Gezurrak, gezurrak, gezurrak» - 134. orr.\nParkean umeak ibiltzen direnez, amak egoten dira parkean. Arantxa Iturbe «Ai, ama» - 69. orr.\nHofrat Klementi goizeroko paseoa ematen zebilen Liechtenstein parkean. Anton Garikano «Bederatzietatik bederatzietara» - Leo Perutz - 19. orr.\nNorabide konkreturik gabe abiatzen da, baina beti Sancho el Sabion gora, Amarako parkea zeharkatzeko. Iban Zaldua «Gezurrak, gezurrak, gezurrak» - 171. orr.\nArtean haurra nintzela, amarekin parkean jostatzen edo paseoan ibiltzen nintzenean. Patxi Zubizarreta «Jeans-ak hozkailuan» - 58. orr.\nBertan parke bat egin zuten, eta han baziren lore-sailak eta arbolatxoak, jendeak atseden hartzeko bankuak, eta haurrentzako gune berezi bat. Eskarne Mujika «Berdin dio» - Agota Kristof - 49. orr.\nTenperatura egokia, hain zuzen, eta parketik perfumeak nahasian igotzen. Jon Muñoz «Loroaren teorema» - Denis Guedj - 491. orr.\nBereziki hango parkeko urjauziak. Daniel Landart «Anaiaren azken hitza» - 155. orr.\nNegua dator, nabarmena da, parkeko arbola guztiak biluzik baitira. Anjel Lertxundi «Argizariaren egunak» - 48. orr.\nParke bat diseinatzen ari zela arkitekto batekin elkarlanean. Harkaitz Cano «Neguko zirkua» - 19. orr.\nBost zentaboko txanpona eman zion gidariari, hiri bati parke bat eskainiko liokeen norbaiten tankeratsu. Mirentxu Larrañaga «Hona hemen gu biok» - Dorothy Parker - 229. orr.\nAdin horretan Cape Town hiriko Parke eta Jardinetako udal enpresan lanean hasi zen. Pablo Sastre «Eguzkipekoak» - 176. orr.\nBankuak eta belarra zapaltzea debekatzen zuten kartelak ikusi nituenean, parke bat zela ulertu nuen. Fernando Rey «Hobe nuen etxean gelditu» - Horace McCoy - 220. orr.\nTximinia luzea parke erdian, Etxebarriako antigoaleko fabrikaren ikur bakar. Urtzi Urrutikoeetxea «Auzoak» - 37. orr.\nPuta xelebre bat parke batean, horixe ikusi duk, erantzun zion islak, bizitzaren alaba zuan, ai ai ai! Koro Navarro «Artistakume baten erretratua» - Dylan Thomas - 208. orr.\nParke batean deserriratutako bi printze dira... J.M. Olaizola "Txiliku" «Bizitza eredugarriak» - 236. orr.\nRigan bertan azaldu ziguten badela inguru haietan parke moduko bat, non estatuak pilatu baitituzte. Edorta Jimenez «Europako mugetan barrena» - 210. orr.\nHogeitamar gela eta lau bat hektarea parke. Ramon Etxezarreta «Ezezaguna helbide honetan» - Kressman Taylor - 11. orr.\nBigarren solairuko leihoetatik hiriko alde zaharra ikusten zen, hango kale zuzen eta txukunak, eta, haiez gain, Enperadorearen udako jauregia, Schönbrunneko teilatuak eta zuhaitzez betetako parke handian egindako pasealekuak. Gaizki zaindutako parke txiki batean, egoiliarrak zebiltzan, batzuk taldean eta gehienak bakarka, atzera-aurrera presarik gabean. Xabier Olarra «Azken hitzordua» - Sandor Marai - 38. orr.\nLogelako leihoaz bestaldera parke ederra dago, erdian urmaela eta honen inguruan pergolak eta zurezko bankuak direlarik. Edorta Jimenez «Europako mugetan barrena» - 169. orr.\nBatean Valdesalce agertzen zen, parke ingeles bat gogorarazten zuen ibarra. Bernardo Atxaga «Lekuak» - 143. orr.\nBazirenean parke itxietan musika kiosko hutsak eta estaliak, barandak igotzen errazak zituztenak. Koro Navarro «Artistakume baten erretratua» - Dylan Thomas - 116. orr.\nNire lekua ez zegoen hirietako parke abandonatuetan, ez herri txiki bateko lasaitasunean ez eta lanordu errepikakorren segurtasunean ere. Pako Aristi «Gauza txikien liburua» - 95. orr.\nZuk nahiago izan zenuen noraezean pasieran ibili, hiriak dituen zoko-mokoak ezagutu eta parke bakarti batean gure grinak lardaskatu, gaztetako ohiturak berrituz-edo. Joxean Agirre «Romain zen bere izena» - 26. orr.\nHasieran etxe bateko patioa izanen zela pentsatu nuen, batek ez duelako espero parke publiko bat hori bezain txikia izatea: etxe-sail erdia ere ez zuen hartzen. Fernando Rey «Hobe nuen etxean gelditu» - Horace McCoy - 220. orr.\nChang Ngan-eko parke inperialean orein zuri bat zeukan enperadoreak, oso animalia bakana, inperioan parekorik gabea. Iñaki Mendiguren «Historiaren azterketa II» - A.J. Toynbee - 77. orr.\n3 erabilera edo zerbitzu jakin baterako antolakuntza duen lekua.\nIrurtzun eta Andoain arteko autobidearen puska bat eta Leitzako parke eolikoa ere oso ondo ikusten ziren. Juan Luis Zabala «Agur, Euzkadi» - 88. orr.\nOrduan ohartuko da Lujanbio, beste mendizalea, Peñagarikano, parke eolikoa eraikitzen ari den ingeniaria dela. J. Garzia / A. Egaña / J. Sarasua «Bat-bateko bertsolaritza» - 123. orr.\nItzuli bat egin behar dugu Silicon Valley inguruan, tamaina handiko enpresak eta parke teknologikoak begiratuz. Javi Cillero «Hollywood eta biok» - 232. orr.\nGarbi daukat Leioako campusa Parke Teknologikoa balitz, metroa bertaraino iritsiko litzatekeela. Joxerra Garzia «Kurrin-kurrun vitae» - 121. orr.\nHiribarnea zeharkatu ondoren, Neapolisko parke arkeologikorantz zihoala. Jon Muñoz «Loroaren teorema» - Denis Guedj - 443. orr.\nMunduan ere Argia eta Ilunbeak nahasi egiten direlako ideia hori, guk inon baino argiago ikusi genuen EEBetako Bryce Canyon parke nazionalean. Patxi Zubizarreta «Pospolo kaxa bat bezala» - 80. orr.\nBetidanik ezagutu nahi izan duela Mendebaldea, bai parke nazionalak bai hiriak. Patxi Zubizarreta «Jeans-ak hozkailuan» - 77. orr.\nBièvres herriko parke natural eder baten erdian zegoen Seminario Handian iraganak nituen ja bi urte. Piarres Aintziart «Azken apeza» - 54. orr.\nSandiak, berriz, nahiago luke parke zoologikoko zaindaria balitz... Lopez de Arana «Manhattan Transfer» - John Dos Passos - 295. orr.\nParke zoologikoak berak iragan denboretako animalia espezie desagertu bateko alea dirudi. Edorta Jimenez «Europako mugetan barrena» - 18. orr.\nKaiolan sartu eta kalerik kale daramatzate Baixa, Palhava eta Benfican barrena, azkenik Belemgo Parke Botanikoan uzteko. Iñigo Aranbarri «Hizlandia» - 153. orr.\nLoti Ederrarena ikuskizun turistiko erakargarria izan zitekeela otu zitzaien, eta, hilabete gutxiren buruan, amaituta zegoen parke tematiko erraldoi bat, kristalezko estalki batek babestutako printzesaren inguruan eraikia. Iban Zaldua «Etorkizuna» - 21. orr.\nJosu Erkiaga Eusko Jaurlaritzako Ingurumen Saileko Biodibertsitateko zuzendariak, atzo, Irunen (Gipuzkoa), Plaiaundi Parke Ekologikoaren Ekoetxean emandako azalpenak dira. Berria - Euskal Herria 2004-12-29\nIkuskatze teknikoak larunbatean egingo dira, Txingudi parke komertzialean, 15:30etik 19:30era. Berria - Kirola 2004-11-24\nMilitarrek eta Poliziak erabilitako eraikina Bakearen Parke bihurtu zuen Gobernuak 1997an. Berria - Mundua 2004-12-14\nArtean kaleko artistak ikusteko eta parke bazterretan musukatzeko denbora zen. Patxi Zubizarreta «Pospolo kaxa bat bezala» - 160. orr.\nJoan den uztailean 20 MWko potentziako beste aerogeneradore parke bat saldu zion Gamesak Endesari, Sardinian. Berria - Ekonomia 2004-11-04\nGaur egun 79 haize errota parke ditu EHNk munduan zehar barreiaturik, eta beste sei eraikitzen ari da. Berria - Ekonomia 2004-11-03\nSeguru nagoelako haiek ez direla Menorcan egon eta ur parkean ere ez direla egon. Alberto Barandiaren «Mundu txikia» - 90. orr.\nGizon bat haur parke batean bakarrik ikusteak aztoratu egin omen ditu; pedofilotzat hartuko naute akaso. Eider Rodriguez «Eta handik gutxira gaur» - 80. orr.\nFrontoia, eskubaloi gunea, haur parkea: den-dena hutsik ikusten zen. Bernardo Atxaga «Soinujolearen semea» - 373. orr.\nUrtero, Dudleyren urtebetetzekoan, gurasoek Dudley eta lagun bat egun-pasa eramaten zituzten, abentura-parke, hanburgesategi edo zinemara. Iñaki Mendiguren «Harry Potter eta Azkabango presoa» - J.K. Rowling - 25. orr.\n6 jolas parke ik jolas 10.\n7 kultura parke ik kultura 15.\n8 natur parke ik natur 6.\naralarko parke naturaleko (3); aratz natur parke (3); badaiako parke eolikoaren (4); bat parke (3); donostiako parke (4); etxebizitzen parke (3); haize errota parke (5); hiriko parke (4); itsasoko parke (6); itsasoko parke eolikoak (4); jolas parke (14); kultur parke (3); lehen parke eolikoa (3); miramongo parke teknologikoan (5); natur parke (16); natur parke izendatu (5); natur parke izendatzeko (3); ordunteko parke eolikoa (3); ordunteko parke eolikoaren (7)\nparke bat egin (3); parke berriak (3); parke eoliko (15); parke eoliko bat (5); parke eolikoa (21); parke eolikoak (14); parke eolikoaren (15); parke eolikoaren obrak (3); parke eolikoen (8); parke eolikoko (6); parke eolikorik (5); parke handian (3); parke izendatu (5); parke izendatzeko (4); parke natural (13); parke naturala (5); parke naturalean (8); parke naturaleko (9); parke nazionalean (3); parke nazionaleko (3); parke osoa (3); parke publiko (5); parke publikoa (3); parke publikoaren (4); parke teknologiko (3); parke teknologikoak (5); parke teknologikoan (11); parke teknologikoen (6); parke tematiko (3)\nparke txiki (3)\njolas parkea (8); kultur parkea (9); natur parkea (6); parkea atontzen (4); parkea bisitatu (3); parkea egiteko (4); salvador parkea (3); ur parkea (3)\njolas parkeak (4); natur parkeak (5); parkeak egiteko (3)\nametzola parkean (3); aralarko parkean (3); bergarako usondo parkean (3); casilda iturrizar parkean (5); casilda parkean (3); dukonteneko parkean (3)\netxebarria parkean (4); florida parkean (4); gorbeiako natur parkean (4); hiriko parkean (3)\neko takonera parkean (4); iruñ jolas parkean (5); kultur parkean (46); kultur parkean eginiko (3); kultur parkean izango (3); martin ugalde parkean (7); motxuelo parkean (3); natur parkean (9)\nparkean barrena (4); parkean egin (4); parkean egin zuten (3); parkean eginiko agerraldian (3); parkean egiten (4); parkean ibili (3); parkean ikusi (3); parkean izan (7); parkean izango da (4); parkean sartu (6); parkean zehar (6); salvador parkean (3); san josep parkean (8); santurtziko parkean (4); takonera parkean (7)\nkultur parkearen aurkako (5); kultur parkearen kontrako (4); natur parkearen (5); parkearen antolamendu (3); parkearen barruan (3); parkearen erdian (3); parkearen kontrako (4); parkearen ondoan (3)\njolas parkeetan (4); natur parkeetan (3)\naralar parkeko (3); central parkeko (9); kultur parkeko (4); natur parkeko (4); parkeko ateak (9); parkeko ateak itxi (4); parkeko aulki (3); parkeko eserleku (3); ur parkeko (4)\nkultur parkera (5); parkera irten (4); parkera joan (6); parkera joango (3); parkera joaten (6); parkera joaten zen (3)\ngiza parkerako arauak (4); sartagudako memoriaren parkerako (4)\nparketik atera (3)


ENBAk etorkizuneko errokeri hobeto aurregiteko bere gogoeta estrategikoa egingo du\nAtzo, urtarrilaren 28an, ENBA nekazal sindikatuak bere XXVI Batzarra ospatu du Urnietako Salesiarren Ikastetxean eta bertan elkartu zen jende ugari, baserritarrak, lagunak, sektoreko eragileak eta herri agintariak, besteak beste, Mikel Pagola Urnietako alkatea, Xabier Arruti Gipuzkoako Nekazaritzako Foru zuzendaria, Arantza Ariztimuño, Menditako Foru Zuzendaria eta Bittor Oroz, Eusko Jaurlaritzako Nekazaritzako sailburuordea.\nSarrerako salutaz gain ENBA nekazal sindikatuak elkarteko eta ENARO kooperatibako dirukontuak onartu eta bere estatutuen eguneraketa onartu zuen, nekazaritza alorreko enpresari elkartea den neurrian lan alorreko gaietan jarduteko eta bestetik, baserriko emakumearen berdintasuna, babesa eta sustapena bereganatuz.\nENBAko presidentea den Iñaki Goenagak sektoreak bizi duen egonkortasuna eta giro onaz baliatzea proposatu zuen, sindikatua indartzeko eta bide batez bere plan estrategikoa egiteko, etorkizunerako lan ildoak finkatuz eta sektorean bizi diren gainuntzeko eragileekin elkarlana jorratuz. Bestalde, Goenagak, Europako Nekazal Politikaren erreforma berriaren atarian gaudenez, Euskadiko nekazal sektoreak etorkizuna izan dezan, gure sektorea gizartearen nahia eta helburu berriekin lerrokatzea proposatzen du eta horretarako ezinbestekotzat jotzen du elikadura osasuntsua, klima aldaketaren aurkako borroka, ingurumenaren zaintza, gastronomia, etb bezalako gaiak jorratzea eta gure sektorearen norabidea helburu horietara bideratzea.\nENBAko presidenteak aurkeztutako azpisektore ezberdinetako prezio eta ekoizpeneri buruzko txostena\nSUSTRAIAkoentzat izan zen aurtengo BASERRITARRON LAGUNA Saria\nAtzo, Urtarrilaren 28an, Urnietan ospatutako batzarraren azken zatian, ENBA nekazal sindikatuak BASERRITARRON LAGUNA saria eman zion Euskal Telebistako SUSTRAIA saioari, belar meta irudikatzen duen eskulturatxoa jasotzen Josu Butron zuzendaria eta Luis Mari Bengoa aurkezle ohiak izan zirelarik.\nSariaren bitartez, ENBA sindikatuak, telebista saioak azken 28 urteotan gure baserriak eta nekazal sektorearen irudia goratzen egindako lana eskertu nahi izan du eta sektorekoak nahiz sektoretik kanpoko jende eta eragileen arteko indar metaketa aldarrikatu..\nZeharo arrakastatsua izan zen 2020tik aurrerako NPBri buruzko Ihardunaldia\nArgitaratua: 15 urtarrila 2018\nOstiralean, urtarrilak 12, Hernanin Orona Fundazioak duen auditorioan "2020tik aurrerako NPBren erreformaren klabeak" izeneko ihardunaldia ospatu zen, bai jende aldetik, 150 lagunen bat, bai hizlarien maila gorena kontuan izanik, zeharo arrakastatsua izan zela esan dezakegularik.\nIhardunaldiaren irekiera, Gipuzkoako ENBAko presidentea den Iñaki Goenagaren eskutik egin zen eta bere atzetik, Eusko Jaurlaritzako nekazaritzako sailburuordea den Bitto Oroz jardun zen Europako Batzordearen komunikazioaren aurrean Jaurlaritzako posizionamendu ofiziala azalduaz. Orozen esanetan, NPBren ibilbide berrian, Europako eskualdek protagonismo haundia behar lukete izan eta honenbestez, aipatzen diren NPBko plan estrategikoak egiteko eta defendatzeko ahalmena aldarrikatu zuen. Halaber, egungo legedian oinarrituta, NPB berrian estatu mailan subsidiaritatean sakontzea eskatu zuen, beti ete, nahi eta eskumena duenen artean.\nSaliburuordearen ondoren, Europako nekazal politikan aditua den Tomás García Azcárate CSICeko ikerlaria aritu zen, bere hitz jario eta modu errazean, gaur egun Europak bizi duen duda-muda eta zalantza egoeraren berri emanaz, NPB berria onartu behar duenean nahiz ekonomia nahiz politika alorretik hain hodei beltzak ditugunean.\nKafea hartu ahala, Europako legebiltzarreko 4 ordezkariekin oso mahainguru dinamiko eta interesgarria ospatu zen, Euromontanako presidentea den Juanan Gutierrezen gidaritzapean. Izaskun Bilbao jeltzaleak, Europa mailan gobernantza eredu berria aldarrikatu zuen non estatu gabeko herrientzat subsidiaritatea sustatzen den. PP alderdiko Esther Herranzek zalantzan jarri zuen erreformaren beharra bere ustean ez baitago ez denbora lan txukuna egiteko eta onartu berri den Omnibusa aplikatzen hasi gabe dagoelako. EHBilduko Josu Juaristi bestalde, nekazaritzako ereduaz jardun zen eta erabakitzeko unean, estatu pare jarriko gaituen independentzia proposatu. Azkenik, PODEMOSeko Estefania Torresek, europatik sustatu beharreko nekazaritza eredua klima aldaketaren aurkako borrokarekin lerrokatu beharko luke.\nOndoren, Euskadiko nekazal azpi sektoretako 4 ordezkari izan genituen: Inma Iriondo, artzaina eta gazta-esnekigilea; Pablo Durana, zerealista eta Euskadiko Nekazal kooperatibetako presidentea, kooperatiben betebeharra azpimrarratuz; Mikel Txueka, txakolingilea eta Txomin Etxaniz bezalako upategietan ematen ari den belaunaldi aldaketako eredua eta Mikel Arteaga, esne ekoizleak, gero eta merkatu zabalagoan kooperatibek bete beharko luketen papera aldarrikatuz.\nIhardunaldi ixteko, Gipuzkoako foru diputatua den Ainhoa Aizpuru izan genuen, baserritarren sektorearentzat babes mezu garbia azalduz eta eguna borobiltzeko, Diametro 200 jatetxekoek zerbitzatutako luntxaz gozatu genuen, Fundazioko atarian bertan.\nIhardunaldiak LABORAL KUTXA, Mercedes-Benz eta Eusko Jaurlaritza - HAZIren babesa jaso du.\nSUSTRAIA telebista saioak jasoko du BASERRITARRON LAGUNAren sariaren 3. edizioan\nArgitaratua: 16 urtarrila 2018\nENBA nekazal sindikatuak, BASERRITARRON LAGUNA sariaren hirugarren edizioan SUSTRAIA telebista saioa sarituko du bere 28 urtetako ibilbide luze eta oparoan (lehen emisioa 1989ko apirilaren 8an izan zelarik) baserria eta baserritarren bozgorailua ezinhobea izan delako, baserriko errealitate aldakorraren berri emanaz eta hiritargoan landagunekiko sentiberatasuna lantzeko tresna aproposa izanik.\nTelebista saioa, bere estilo lasai eta patxadatsuarekin, izaera dibulgatiboarekin, bidelagun ezinhobea izan dugu lehen sektorearen irudia euskal gizarte osoarengana helarazteko garaian.\nSaria Urtarrilaren azken igandean, urtarrilaren 28an, Urnietako Salesiarren Ikastetxean ospatuko dugun ENBAren Batzar Orokorrean banatuko dugu.\nIada kalean da ENBA Aldizkariaren 209 zenbakia\nArgitaratua: 03 urtarrila 2018\nKalean da ENBA zldizkariaren 209. zenbakia, hain zuzen ere, neguko alea. Bertan irakurtzeko moduan dituzu 2020tik aurrerako NPBri buruzko Ihardunaldiaren xehetasunak, indarrean jarri berri den Omnibus Erreglamenduaren informazio zabala, Xylella fastidiosari buruzko artikulu bikaina, Asteasuko GOINE gaztandegiari buruzko erreportaia, Autonomoen Lege berriari buruzko informazioa eta ohiko atalez gain, nahiz Bizkaia nahiz Gipuzkoako orrialdeak.\nAldizkari osoa ikusteko, egin klik HEMEN.\nENBAk gonbidaturiko aditu eta eurolegebiltzarkideak Europako Nekazal Politikaren etorkizunari buruzko Ihardunaldian hartuko dute parte Urtarrilaren 12an\nAziendaren Osasuna eta Animalien Ongizateari buruzko Ihardunaldi arrakastatsua\nGipuzkoak Gazte Inkorporaziorako laguntzen 2018ko deialdia zabaldu berri du\n13 orria 25 orritik


kritiken hemeroteka » Hitz antzuen azokan\nHitz antzuen azokan / Gema Lasarte / Susa, 1985\nHitz antzuen azokan Iñaki Camino / Argia, 1985-06-02\n54 bat poema dira Gemak liburuan agerrerazi dituenak.\nAurreneko momentutik igertzen diogu bere asmoari; erabiliaren erabiliaz eta gezurraren gezur konbentzional faltsuaz indar adierazgarriz hustu eta antzutasunez bete diren hitzak erauzi egin nahi ditu bere baratzetik. Lan hau egiterakoan kritikaz baliatuko da maiz. Kritika kutsuko poemetan aurkitu ditugu beren gehiegizko zuzentasuna dela medio, poema antza gutxi dutenak, zuzenegi eta errazegi litezkeenak. Azaldu beharrekoa bidenabar, Gemaren poesia ez dela inondik ere iradokitzen duena, gauzak argi eta garbi uzten dituena baino, eta hara bere dohaietan bat: ez da inola ere poesia zaila, hau da, ez duela sakoneko bigarren irakurketa edo interpretaziorako beharrik. Poesia zehatz eta zuzen hau idazten duena irudimen handiko, oso handiko esango nuke nik, norbait dela ez dago ukatzerik, asmatzen dituen marko poetikoak benetan ezin pentsatuzkoak baitira, topikoetatik urrun, aberatsak eta ederrak. Ez dago inolako beldurrik inor Gemaren poesiaz gozatu gabe geratzeko, errekurtso nabarmenekoa baitugu bera, hitz batez esateko, olerkaria dugu liburuaren egilea, benetakoa.\nEz da formalistegia, gauzak beren zuzenean adieraztea du gustokoen. Nik, egia esateko, moralaz, errepresioaz eta antzeko erreibindikazioez diharduten poemak aurkitu ditut balio handirik gabeak, beste guztiak, eta gehienak dira, oso poetikoak eta irudimen aldetik aberatsak topatu ditut. Pena merezi duen liburua dugu.


Lasterbideanen izena emateko epea zabalik . diariovasco.com\nLasterbideanen izena emateko epea zabalik\n«Euskal errepresaliatuen eskubideen aldeko nazio lasterketan» izena emateko epea zabalik da dagoeneko. Oñatin, ekainaren 4an egingo den lasterketak, nobedade berezi bat izango du Korrika ez ezik, patin gaineko lasterketa ere egingo baita aurtengo ekitaldian. Izen ematea www.herrikrosa.eus webgunearen bidez egin ahal izango da. Aurretik dortsalak agortzen ez badira betiere, ekainaren 2ra arte egongo da zabalik inskripzioa 12 euroren truke.\nKorrikan arituko diren lasterkariek bi ibilbide izango dituzte aukeran: 8,3 kilometroko luzea edo 2,9 kilometroko motza. Aurrenak ibilbide benetan erakargarria eskainiko du, herriko kaleetan aritzeaz gain, Oñatiko hainbat auzo zeharkatuko baititu (San Martin, Murgia, Olabarta...). Ibilbide mo-tza erdigunean egingo da. Errekalderako igoera izango delarik zirkuituko puntu gorenena.\nPatinen lasterketak, azkenik, 9,2 kilometro izango ditu eta azken kasu honetan ere, patinatzaileak ez dira herri barruko mugetatik irtengo. Kasu guztietan, herriko plaza izango da abiapuntu eta amaiera gunea.


Betiko euri zaparradak, festa giroz busti zuen San Miel txiki jaien hasiera - Oñati - Goiena.eus\nBetiko euri zaparradak, festa giroz busti zuen San Miel txiki jaien hasiera\nXabi Gorostidi 2017-05-06 12:13\nAurten ere euriak ez ditu San Miel txikiak galdu izan nahi, eta jaiei hasiera emateko etxafuegoekin bat egin zuen agerraldia. Hala ere, oñatiarrak ez zituen baldintzatu eta kaleak jendez bete ziren jaietako ekintzez gozatzeko. Txorimalo eta erraldoiek, triki-pandero eskolakoek eta batukadako hotsek giro atsegina jarri zuten arratsalde aldean.\nTxorimalo eta erraldoiak 19:00 irtetekoak ziren, baina botatako euri jasaren erruz zertxobait beranduago atera ziren Santa Ana antzokitik. Ondoan izan zituzten Jose De Aspiazu Musika Eskolako trikiti-pandero ikasleak, euren doinuekin oñatiarrak jai-giroan sartzera gonbidatzen.\nZazpibidietako bidegurutzean jarritako Kilometroak-eko tonbola jendez beteta egon zen, eta urteroko tradizioari jarraiki San Anton plazako txosnan gazta eta ardo dastaketa egin zuten askok.\nEgubakoitz iluntzea borobiltzeko kontzertu hirukoitza izan zen. Utopia oñatiar talde gaztea, Dirty Brothers arrasatearrak eta Moonshine Wagon gasteiztarrak igo ziren oholtza gainera, bertaratutakoen musika gosea asetzeko.\nXabi Gorostidi 2017 mai 06 Oñati\nHemen ikus ditzakezue, etxafuegoak jaurti eta kontzertuak hasi arte ateratako argazki sorta.


Isilpeko argazkiak - - euskalerriairratia.eus\nJosi Basterretxea 2015-11-20 13:15\nParisko egunkari baten azal oso-osoa betetzen du argazkiak. Ortzi ilun baten mendean, eguzki-errainu batek argiztatzen du petrolioa gordetzeko kupela erraldoi bat. Haren ondoan, beste dozena-erdi bat. Eta haien artean, armaturiko patruila bat, altxorra jagoten, zaintzen. Lerro-buruak honetara dio: Estatu islamiarra, jihadaren milioiak.\nParisko sarraskiaren osteko aste honetan polizia eta militarrak izan dira protagonista egunkarietan. Sarraskia prestatu omen duten jihadisten aurpegiak eta ipurmasailak erakutsi dizkigute egun batean bai eta hurrengoan ere bai. Politikariak, mandatariak eta estatu-buruak ez dira falta izan. Jende izutia kalean, hor nonbait.\nBaina, delako gerra honetan aurpegi batzuk falta dira. Jakina da dirua behar dela gerra egiteko. Dirua behar zuen jauntxoak Erdi Aroan bere zaldia armatzeko. Dirua, Napoleonek Errusia inbaditzeko. Dirua, Frankok Espainiako Errepublika mendean hartzeko. Dirua, jihadistek.\nEta, non dira jihadisten petrolioa erosten duten erregai-konpainietako buruen aurpegiak? Non dira haien arte-lanekin trafikatzen duten merkatarien aurpegiak? Non dira jihadistekin tratuan dabiltzan bankarien aurpegiak? Zuriak eta kristauak izango dira deskuiduan.\nIsilpeko argazki horiek falta zaizkigu, puzzlea osatzeko.


Euskarak sorgindutako numeroak | Erein\nEuskarak sorgindutako numeroak\nColección: Saiopaperak-Literatura, 12\nFecha de publicación en papel: 19-04-1999\nISBN de la edición en papel: 978-84-7568-864-0\n[JPG - 936.17 Kb.]\nMaiz entzun ohi da, euskaldunak grina itsua erakutsi duela, numeroak erdaraz erabiltzeko joera gaizto horretan. Ez dut ukatuko, batez ere, atzenaldian hala erakutsi ez duenik. Baina, nere iduriko, joera gaizto hori hutsaren hurren gelditzen da, euskaldunak numero arrotzak bere senera moldetzen erakutsi duen mainaren eta xarmaren aldean. Herri literatura guzian, eta batipat haur literaturan, hagitz erabilia da numero sorgindu jostaria. Hitz soilari, aparteko indar poetikoa, grazi berezia, eta majikotasun aparta ematen baitizkio numeroaren jokoak. Zenbait aldiz, poema, kanta edo bertso baten graziari ere numeroak eusten baitio. Hitzen tartean, baldin egokiro erabilia bada behintzat, kristal garbia jotzen duen eguzki dindak bezala jokatzen du numeroak: urre kolore dirdiratsu batez jazten du hitza, eta zilar soinu xoragarriz alaitzen.\nKoloreak euskal usarioan


Deportiboko mendizale taldeak Itsasaldea, Pirinioak eta Iparraldeari begirako irteera prestatu du uztailaren 2rako - etakitto.eus\nDeportiboko mendizale taldeak Itsasaldea, Pirinioak eta Iparraldeari begirako irteera prestatu du uztailaren 2rako\nETA KITTO 2022, Eka 22\nUrruñeko Olhette auzotik abiatuko da zapatu horretako irteera, jarraian 905 metroko Larrun tontorrera igo eta Askainen amaitzeko. Guztira 16 kilometroko ibilbidea osatuko dute, igotzeko 1.127 metroko desnibela eta jaisteko beste 1.257 metrokoa gainditzeko. Bidean 568 metroko Subiria tontorra eta 700eko Larrun Txiki ere gaindituko dituzte. Antolatzaileek diotenez, “oso txango polita izango da, gehiago oraindik eguraldiak laguntzen badu”. Irteeran parte hartzeko izena ematea nahi dutenek Klub Deportiboko bulegoetara jo dezakete martitzen eta eguenetan (19:30-20:30) edo, bestela, 943-201904 telefono zenbakira deituta.\nBestalde, aurreko asteburuan (ekainak 18 eta 19) Pirinioetara egindako irtenaldian aurreikusitako tontor guztiak gainditu zituen Deporreko mendizaleek osatutako taldeak. Hamahiru izan ziren elkartu zirenak 2.000 metrotik gorako gainak egiteko. Argazkian, 2.506 metroko Pic Lurtet-en ateratako irudia.\n« Txosnagunea hankaz gora jartzeko moduko egitaraua prestatu du Eibarko Jai Batzordeak Euskotrenek tren zerbitzu berezia eskainiko du Sanjuanetan »


Energia eolikoa - Vikidia\nEnergia eolikoa edo haize-energia haizearen indarretik atera daitekeen energia da; gehienetan, elektrizitatea da energia mota honetatik ateratzen dena. Energia berriztagarria da, ez delako agortzen; haizea beti egongo da etorkizunean, eta haizetik energia atera arren, haizea ez da gutxiagotuko. Bestalde, berez, energia garbia da; ez du hondakinik uzten eta ez du kutsatzen.\nHaizeak duen indarra aprobetxatzeko, haize-errota edo haize-sorgailu batzuk ipintzen dira mendigainetan edo leku haizetsuetan, energia sortzeko. Haizeak mugitzen ditu sorgailuek dituzten helize handiak, eta mugimendu horrek energia elektrikoa ateratzen du sorgailuak duen motore elektriko batean.\nElektrizitatea sortzeko baino lehenago ere erabiltzen zen haizearen indarra edo energia eolikoa beste helburu batzuetarako; adibidez, irina ehotzen zuten errotak mugitzeko edo belak zituzten itsasontziak nabigatzeko.\nDena dela, mundu guztiari ez zaio gustatzen haize-sorgailu handiak ikustea mendietan edo beste edozein lekutan; jende askok esaten du dorre luze horiek jartzeko, hondamen handiak egin behar direla mendietan, eta, gainera, hegazti asko hiltzen direla ere helizeengatik.\nEnergia eolikoa oso gutxi erabiltzen da oraindik, beste energia-iturri batzuekin konparatuta. Hala ere, zenbait herrialdetan oso aurreratuta daude; horrela, adibidez, Danimarkak sortzen duenaren energiatik herena haizeak sortutakoa da. Bestalde, Txina, Alemania eta Ameriketako Estatu Batuak dira munduan energia eoliko gehien sortzen dutenak.\nEoliko hitza Eolo izenetik dator; Eolo hori Greziako mitologiako pertsonaia bat zen, haizeen jainkoa hain zuzen.\nOrrialdearen azken aldaketa: 19:39, 2 ekaina 2018.


Mendetasun egoeran dauden adineko pertsonek eta desgaitasuna duten pertsonek behar dituzten zainketak bermatzea xede duen programa, familiek eta zaintzaileek atseden hartzeko, eta zainketen jarraipena oztopa dezakeen edo zainketak berraztertzera behar dezakeen beste edozein egoerari aurre egiteko.\nEra berean, pertsona horien arreta ere bermatu nahi da, baldin eta pertsona horiek beroriek zerbitzu hori laguntza moduan aukeratzen badute, euren bizimodua behar bezala garatu ahal izateko edo beraien eguneroko inguruneak behar bezala estaltzen ez dituzten premiak betetzeko.\nIndarrean dagoen araudiaren arabera, mendetasun egoeran dauden adineko pertsona gisa edo desgaitasun egoeran dauden pertsona gisa aitortuta daudenak.\nEskaera egiten den momentuan Elgoibarren erroldatuta daudenak.\nAldeko orientazio-txostena izatea; izan ere, horren bidez zehaztuko da Gipuzkoako Foru Aldundiak esleitutako baliabidea egokia den ala ez.\nZerbitzuan sartzeko behar den adina izatea:\nNagusientzako egoitza-zerbitzuak: 65 urte izatea edota eskaria aurkezten den urtean adin hori betetzea, edo 60 urte izatea desgaitasuna duten pertsonen kasuan.\nTramitea interesduna ez den beste pertsonaren batek egiten edo sinatzen badu, pertsona horren ordezkaritza egiaztatzen duen egiaztagiria aurkeztu beharko da tramitea egiteko, interesdunaren NANaren, pasaportearen, gidabaimenaren edo bizileku-baimenaren kopiarekin batera.\n12/2015 Foru Dekretua, apirilaren 21ekoa, Gipuzkoako Lurralde Historikoan mendekotasun egoeran dauden pertsonek egoitzetan aldi baterako egonaldiak egiteko aukera arautzen duena


Liburutegiko Bloga: 2009.03\n"Liburutegikoak" izeneko blogan aurkeztu dugun azken ekintza papiroflexiaren inguruan egon da. Césarrek eta biok eredu batzuk proposatu genizkien umeei paperezko irudiak egiteko. Gure ikastolan, 6.mailako neska batzuek oso gauza politak eta zailak egiten dakitenez, talde bat osatu dute. Haien kabuz egin dute dena: taldea osatu, materiala prestatu, eguna eta ordua erabaki. Horrela, errekreo orduan liburutegira etorri dira eta lanari ekin diote: dakienak egiten besteari azaldu nola egiten den. Nik ez dut ezer egin behar. Bakarrik haiei begira egon eta hau pensatzen:\nhau bai dela "aprendizaje entre iguales" esaten dena!!\nArgitaratua Cova en 19:54\n(irudian klik egin sartzeko)\nJesus Marik, Kalandrakakoak, badauka bere bloga!!!. Leku honetan berak eramaten dituen argitaletxeak ezagutu dituzue. Pasa zaitezte hortik eta oso liburu politak eta interesgarriak ikusiko dituzue!!\nArgitaratua Cova en 12:51\nZer egin e-beam tresnarekin?\nBeno....badaudela gauzak egiteko liburutegitik esan dezakegu. Liburutegiko tailerretan ekintza hauek umeek egiten dituzte:\nTaulak umeen izenekin eta liburuen izenburuekin osatzen ditugu tailerreko lehenengo egunean. 4 eta 5 urtekoek haien izenak idazten dituzte gure "arbelean".\nUmeek tailerrako lehenengo 5 minututan irakurriko duten liburua aukeratzen dute haien argazkiak liburuen azalaren gainean jarriz.\nIpuinak osaten dituzte, guztion artean egiten dituzte.\nItziarren blogan dauden jolasak egiten dituzte.\nKrokoren lagunen izenak idazten dituzte.\nArgitaratua Cova en 2:36\n"Pizarra Dixital" izeneko bloglan programa honen berri izan nuen. Joan den astean nire ordenagailuan instalatu nuen eta umeak e-beam tresnaren bitartez erabiltzen hasi dira. Lortuko dutena hemen jarriko dut. Adi egon! Konpozizioak oso interesgarriak ikusiko dituzu eta!\nEtiketak programa berria\nBi bilduma berri liburutegian ditugu eta zelako liburu politak!!! Ez didazula sinesten?? Ba....liburutegira joan, liburua hartu, irakurri eta gero hitz egingo dugu!!!\nArgitaratua Cova en 10:36\nIrakurtzea gustazten zait\nArgitaratua Cova en 22:53\nnabaritzen da etxean nagoela eta ez daudakala gauza handirik egiteko?\nPHOTOFACE (zure argazkiari zure abotza gehitu ahal diozu. Egin klik irudian eta entzun)\nVOZME (Idazten duzuna nahi duzun abotzak irakurtzen du. Gero blogan jarri ahal duzu)\n(Bertsio berriak pozibilitate gehiago ematen du. Egin klik HEMEN ikusteko egin dudana)\nGIZMOZ (argazkiekin gauza barregarriak egin ahal dira)\nArgitaratua Cova en 19:45\nzergatik ez duzu liburu bat irakurtzen?\nArgitaratua Cova en 19:01\nLuku honetan nire blogaren helbidea ipini dut eta hau lortu dut:\nArgitaratua Cova en 18:55\nEtiketak esteka, irudiak\nIngelera ikasteko leku hau ezin hobea da.\nArgitaratua Cova en 18:24\nEtiketak esteka, ingelesa\nzer esango zenioke?\nAnima zaitez eta irizkin/comentario bat utzi hemen!!!\nBadakit Coca Colaren iragarki bat dela baina izugarri gustatu zait!!! eta astero ikusiko dudala erabaki dut, gogoratzeko bizitzan honetan gauza batzuk oso garrantzitsuak direla baina beste batzuetan ezta minutu bat ere ez dugula utzi behar!!\nHemen uzten dut iragarkia:\nNik beste gauza bat gehituko nuke: hemen gaude zorionak izateko eta gure ondoan dagoenari zoriontasuna emateko!!\nArgitaratua Cova en 13:33\nEtiketak coca-cola, iragarki


Erika Lopez Arribillaga: "ikerketa honek minbizia duten gaixoei terapia zehatz eta pertsonalizatuak eskaintzen lagunduko du"Urnietako udala | Urnietako udala\nErika Lopez Arribillaga: “ikerketa honek minbizia duten gaixoei terapia zehatz eta pertsonalizatuak eskaintzen lagunduko du”\nKoloneko minbizia duten gaixoengan kimioterapia tratamenduek dituzten eraginak hobeto ezagutzea da Bartzelonako Biomedikuntzako Ikerketa Institutuko Erika Lopez Arribillaga doktore urnietarra egiten ari den ikerketaren helburua, Minbiziaren Aurkako Espainiako Elkarteak emandako bekari esker. Ikerketak bere fruituak ematean, terapia zehatz eta pertsonalizatuak eskaintzen lagunduko du, gaixo bakoitzaren egoera eta ezaugarri zehatzak kontuan hartuta.\n15 urte daramatza Lopezek Bartzelonan, baina urnietarra izaki, irmo mantentzen du herriarekiko lotura, eta ahal duen guztietan itzultzen da familia eta lagunak bisitatzera. Gabonak etxean pasatzera etorri dela aprobetxatuta berarekin elkartu gara.\nZertan datza zehazki ikerketa?\nDoktoretza ondoko beka bat eman didate. Nire lantaldea 20 pertsona inguruk osatzen dugu eta gehienak informatikariak dira. Ni berriz, laborategian nago biologo moduan lanean. Kimioterapia mota batzuk mina eragiten dute ADN-an. Zelulak berez badituzte min horiek errepara ditzaketen mekanismoak, baina beti ez da erreparatzea lortzen eta mutazioak sortzen dira.\nIkerketa honekin jakin nahi dugu kimioterapia eman eta momentu gutxira zer gertatzen zaion ADN-ari. Beraz, ez ditugu mutazioak begiratu nahi, hori ondorio bat baita, begiratu nahi duguna da kimioterapiak zein eremutan egiten duen min. Halaber, ezagutu nahi dugu zelulak zein eremutan konpontzen duen min hori bereziki, horrela jakin ahal izango baitugu zein puntutan jarri behar dugun indargunea, ahulagoak diren puntuetan, hain zuzen.\nZein onura ekarriko du ikerkuntzak?\nEgiten dugun ikerketa oinarrizkoa da, baina terapia pertsonalizatura bideratuta dago, izan ere, minbizi bakoitza desberdina da. Ondo ulertzen badugu kasu bakoitza bere genoma kontuan hartuta, eta erreperatzeko dituen mekanismoak aintzat hartuta, gero hobe aukeratu daiteke zein terapiak emango dion erantzun hobea gaixo bakoitzari bere ezaugarrien arabera.\nAdibide bat jartzerik bai?\nDemagun badakigula tratamendu batek eragindako mina ezin duela erreparatu tumoreak, baina bai ordea, pertsona horren zelulak. Kasu horretan pentsatu dezakezu tratamendu hori ona dela gaixo horrentzat, izan ere, tumoreak ez dauka mina erreparatzeko mekanismorik eta ez du inporta minbizian zelula horiek hiltzea. Baina era berean, badakizu pertsona horren zelulek min hori erreparatzeko gaitasuna izango dutela. Beraz, ikerkuntza oinarrizko hau behar dugu ulertzeko zelula horietan zer gertatzen den, ondoren terapia konkretuak garatzeko.\nHorrelako beka bat jasotzea ez da batere erraza eta zure proiektua hautatua izana harro egoteko modukoa da ezta?\n2019an, 6 doktoretza ondoko beka soilik eman zituen Minbiziaren Aurkako Espainiako Elkarteak eta horrek erakusten du zein zaila den aukeratua izatea. Gainera nire proiektua balorazio altuena eskuratu zuena izan zen, eta ondorioz, poz itzela izan zen bai niretzat eta baita nire lantaldeko kide guztientzat ere. Esan daiteke orain hasi naizela jasotzen landatu ditudan hazi guztien fruituak.\nZer egin behar da beka horretara aurkezteko?\nDokumentu pilo bat aurkeztu behar dira: ikasketak, tituluak, curriculuma eta proiektua bere atal guztiekin: kronograma, bide orria, helburuak, erronkak eta ezagutzak, besteak beste. Horretaz gain, zientziaren alorrean ikertzaile bakoitzak egindako aurkikuntzen argitalpenak ere asko baloratzen dira.\nLehiakortasuna ere handia izango da.\nIkaragarria. Oker ez banago 80 lan inguru aurkeztu ziren. Nik beka hau eskatzen nuen bigarren aldia zen. Aurrekoan ez zen posible izan, eta oraingoan bai.\nKonpetentzia handia, eta imajinatzen dut presioa eta autoexigentzia ere baietz. Izan ere, beka ematen dutenek emaitzak esperoko dituzte.\nHala da. Orain hasi da benetako lana. Erronka handia da baina aurre egiteko prest eta gogotsu gaude. Gainera beka honekin mundu honen partaide sentitzen zara. Minbiziaren aurkako elkarteak beka bat emandakoan familia horren barruan sartzen zarela sentitzen duzu. Beraiek ere hori sinestarazten dizute, interes handia erakusten dute zu ikerlari moduan ezagutzeko eta zure lanak ezagutzeko. Beka Estatuak emanez gero aldiz, badirudi urrunagoko zerbait dela.\nIkerketa Bartzelonan garatzen ari zara, azken urteetako zure bizilekuan.\n15 urte daramatzat Bartzelonan. Azken hirurak lan talde honekin. Laborategia Bartzelonako Biomedikuntzako Ikerketa Institutuan dugu, Parke Zientifikoan kokatzen dena, Camp Nou-ren ondoan dago. Aurretik 7 urte egin nituen beste laborategi batean, tesia egin nuenean, IMIM-Mar Hospitalean.\nNolakoa da ikerketa talde bat kudeatzea?\nNi proiektu zehatz honetako arduraduna naiz, baina Nuria Lopez Bigas doktorea da taldea zuzentzen duena. Nik egin behar dut lana, nahiz eta informatikari talde bat dudan atzean. Bakoitza bere esparruaz arduratzen den arren, elkarlanean jarduten dugu eta bilera asko egiten ditugu. Egindako esperimentuak azaltzen dizkiet nik, eta beraiek ostera, datuak eta grafikak ematen dizkidate interpretatzeko. Horretaz gain, unibertsitateko karrera edo masterra egiten ari diren ikasleak izaten ditut nirekin, laguntzen.\nNolakoa da ikertzaile baten egunerokoa?\nKorreoa begiratzen dut laborategira iritsi bezain pronto. Izan ere, gauza mordoa bildatzen digute eta argitalpen berriak ikusten ditut, etengabe gauza berriak ikasi behar ditugulako eta egunean egon behar dugulako. Bestalde, zelulak ditut laborantza gela batean eta zaindu egin behar ditut, ondo mantendu daitezen esperimentuetarako. Beraz, zelulekin esperimentuak ere egiten ditugu eta ordenagailuan ere denbora asko pasatzen dut, ikertutakoari buruz idatzi behar dudalako.\nZergatik da garrantzitsua ikerketak egitea?\nIkerketa garapenaren oinarri nagusia delako. Ikerketarik gabe ezin dira ezagutzak handitu. Hortaz, ikerketak ezagutzak handitzeko balio du, eta ezagutza horrek era berean, gure osasuna hobetzeko medikuntzaren alorrean. Beste horrenbeste gertatzen da gainerako alorretan. Teknologia, makineria eta energia berriak ere ikerkuntzaren emaitza dira. Gizartea garatzen joateko eta bizi baldintzak hobetzeko ezinbestekoa dela esango nuke.\nEmaten diogu behar adinako garrantzia?\nIkertzaileen artean bilerak egiten ditugu eta askotan hitz egiten dugu horri buruz. Gure ustez ez zaio ematen beharko lukeen garrantzia inondik ere. Oker ez banago, Espainian aurrekontu osoaren %1,2 inguru soilik bideratzen da ikerketara. Euskadin zerbait gehiago jartzen da (batez besteko %1,85a, %2,38 Gipuzkoan), baina ez da nahikoa. Kontuan eduki behar da gure ikerketak gizartearen onurarako direla. Jakituria eta ezagutza funtsezkoa da gizarte garatu bat izateko. Beste herrialde batzuetan bultzada handiagoa ematen zaio ikerkuntzaren arloari. Niretzat erronka bat izan da nire lana garatzen jarraitu ahal izateko Estatutik ez irtetea, atzerrira joateko zorian izan nintzen. Ikertzaileak ez gaude behar bezala baloratuta. Horretan zerikusi handia du jende askok ez dakiela zertarako balio duen gure lanak. Hezkuntza kontua da.\nBehar bezala baloratuta egon ez arren, horrelako ikerketa baten arduraduna izatea hitz potoloa da.\nEgia da, baina nik ez diot garrantzirik ematen. Niretzat nire lana besterik ez da ikertzea eta artikuluak idaztea.\nEspero zenuen iritsi zaren lekura iristea?\nNiretzat amets bat zen. Egin dudan guztia hona iristeko egin dut, baina banekien oso zaila zela. Gainera sorpresa izan da egiten dudanarekin hainbeste gozatzea. Karreran eta doktoretzan asko ikasi nuen honen inguruan eta banekien gustatuko zitzaidala, baina horrenbeste gozatzea… Jende askok galdetzen dit ea noiz joango naizen enpresa pribatu batera diru gehiago irabaztera, baina orain egiten ditudan ikerkuntzek askoz askatasun handiagoa ematen didate, eta hori oso aberasgarria da niretzat. Hori ez nuke izango enpresa pribatu batean, eta dena ez da dirua.\nHonaino iristeko bidea luzea izan da, kontaiguzu.\nUrnietako Presentacion de Maria ikastetxean ikasi nuen 6.mailara arte. Ondoren, bigarren hezkuntza Salesiarretan egin nuen eta batxilergoa berriz, Donostiako Aita Barandiaranen, izan ere, nire ingeles mailan beste jauzi bat eman nahi nuen eta han hiru hizkuntzatan egiten ziren ikasketak.\nBehin unibertsitaterako jauzia emateko garaia iritsita Bartzelonara joan nintzen Giza Biologia ikastera Pompeu Fabra unibertsitatera, gaur egun biomedikuntza gradua dena. Niretzat aukera ezin hobea zen, izan ere, medikuntza asko gustatzen zitzaidan, baina ez nuen mediku bezala lan egin nahi. Hala, giza gorputzari buruz dena ikasteko aukera izan nuen baina ikerkuntzari bideratuta. Karrera 5 urte ziren, baina nik azken urte erdia Toronton (Kanada) egin nuen.\nEta gero, masterra eta doktoretza.\nBehin karrera bukatuta banekien ikerkuntzan lan egiteko masterra eta doktorego tesia behar nituela. Ikerkuntza Biomedikuari buruzko Masterra Bartzelonako unibertsitatean burutu nuen La Caixaren beka bati esker, eta doktoretza Pompeu Fabran egin nuen Eusko Jaurlaritzaren beka batekin. 5 urte pasa nituen Kolon minbiziari buruzko doktoretza aurrera eramaten.\nUrte asko kanpoan eginagatik ez duzu Urnieta ahazten.\nNi urnietarra naiz eta bertan ditut familia eta lagunak, eta ahal dudan aldiro itzultzen naiz bisitan. Galdetzen didaten guztietan esaten dut Urnietakoa naizela eta ondo idazteko eskatzen diet kar, kar, kar.\nOrain ikerketa hau aurrera eramatean nago zentratuta. Eta begirada aurrerago jarrita ez dut pentsatzen kanpora joatea. Garai batean baloratu nuen Estatu Batuetara joatea, baina han dagoen konpetentzia ez da osasuntsua, eta uste dut ez nukeela gozatuko. Niretzat hoberena Urnieta ondora bueltatzea izango litzateke, Donostiara esaterako. Kontua da hemen gauza asko ondo egiten diren arren, biomedikuntza alorrean zertxobait falta dela, baina auskalo.\n← Parte Hartuz 2020 aurrekontuko 150.000 euro zertan gastatu erabakitzeko


2019ko urrira arte luzatu dute sefardiek espainiako nazionalitatea eskatzeko epea\nGobernuak urtebete luzatu du -2019ko urriaren 1era arte-espainiar jatorriko sefardiek espainiako nazionalitatea eskatzeko duten epea.\nAukera hori arautzen duen 12/2015 Legeak, ekainaren 24koak, eskaera egiteko Legea indarrean jarri eta eskaera egiteko hiru urteko epea ezarri zuen; hortaz, epea urte honetako urriaren 1ean amaituko zen.\nAraua indarrean jarri zenetik 6.432 sefardiri eman zaie espainiako nazionalitatea. Hala ere, Komunitate Judutarren Espainiako Federazioak eskaerak aurkezteko epea luzatzeko beharra adierazi zion Gobernuari, eskatzaileek euren jatorrizko herrietan dokumentazioa eskuratzeko zituzten arazoak zirela eta. Horri, nazionalitatea eskuratzeko ezinbestekoak diren Gaztelania Atzerriko Hizkuntza Diploma (DELE) eta Espainiako Gizarte, Kultura eta Konstituzioaren ezagutza bermatzen duen Diploma (CCSE) lortzeko behar den denbora gehitu behar zaio.\nJustiziaEus-en sefardiek espainiako nazionalitatea eskuratzeko eskabideari buruzko informazio gehiago daukazu.\n2018ko martxoaren 13ean argitaratua. Honi buruz gehiago irakurri: Araudien azken berriak. Iruzkin bat egin.\n5.403 pertsonek eskuratu zuten espainiako nazionalitatea Euskadin 2015ean\nEuskadi da 2015ean batez beste bizilekua oinarri hartuta nazionalitate gehien eman duen Autonomia Erkidegoa.\nGuztira, iaz 5.403 pertsonek eskuratu zuten nazionalitatea Euskadin. Estatuan 114.351 pertsonek eskuratu zuten nazionalitatea, aste honetan Estatistika Institutuak (INE) argitaratu duen “Bizilekua kontutan hartuta nazionalitatea eskuratu dutenei buruzko Estatistika Txostenaren” arabera.\nSexuaren arabera, 2015ean espainiako nazionalitatea eskuratu dutenen %51,7 emakumeak izan dira. Adinaren arabera, nazionalitatea eskuratu dutenen artean gehienak 30 eta 39 urte bitartekoak dira.\nJatorrizko nazionalitatearen arabera, 2015ean nazionalitatea eskuratu dutenen gehiengoa Marokoarrak ziren, eta ondoren, hurrenez-hurren, Hego Amerikakoak, Erdialdeko Amerikakoak eta Karibekoak.\nEspainiako nazionalitatea eskuratzeko asmotan zabiltza? Justizianet-en izapidea egiteko modua eta aukera ezberdinei buruzko informazioa daukazu: Espainiako nazionalitate-eskaera.\n2016ko abenduaren 21ean argitaratua. Honi buruz gehiago irakurri: Erregistro Zibila eta Bake Epaitegiak. Iruzkin bat egin.


Camjac - Wikipedia, entziklopedia askea.\nCamjac (okzitanieraz Camjac, frantsesez eta ofizialki: Camjac) Okzitaniako udalerri bat da. Administratiboki Frantziako Aveyron departamenduan dago, Okzitania eskualdean. 2013an 594 biztanle zituen.\n44°10′30″N 2°22′48″E / 44.175°N 2.38°E / 44.175; 2.3844°10′30″N 2°22′48″E / 44.175°N 2.38°E / 44.175; 2.38\nCamboulazet, Centrès, Naucelle, Quins, Saint-Just-sur-Viaur eta Tauriac-de-Naucelle\n263 (%45.9) 309 (%53.9)\n2007an Camjac udalerrian erroldatutako biztanleak 530 ziren. Familiak 214 ziren, horien artean 60 pertsona bakarrekoak ziren (32 bakarrik bizi ziren gizonak eta 28 bakarrik bizi ziren emakumeak), 75 seme-alabarik gabeko familiak ziren, 71 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 287 etxebizitza zeuden, 221 familiaren etxebizitza nagusia ziren, 51 bigarren erresidentzia ziren eta 15 hutsik zeuden. 268 etxeak ziren eta 18 apartamentuak ziren. 221 etxebizitza nagusietatik 188 bere jabearen bizilekua ziren, 21 alokairuan okupaturik zeuden eta 12 doan lagata zeuden; 10 etxek bi gela zituzten, 27 etxek hiru zituzten, 43 etxek lau zituzten eta 142 etxek bost zituzten. 170 etxek euren parking plaza propioa zuten azpian. 97 etxetan ibilgailu bat zegoen eta 98 etxetan bat baino gehiago zituzten.\nCamjac udalerriko biztanleria-piramidea 2009an .\n2007an lan egiteko adina zuten pertsonak 333 ziren, horien artean 249 aktiboak ziren eta 84 inaktiboak ziren. 249 pertsona aktiboetatik 245 lanean zeuden (137 gizon eta 108 emakume) eta 4 langabezian zeuden (3 gizon eta 1 emakume). 84 pertsona inaktiboetatik 35 erretiraturik zeuden, 27 ikasten zeuden eta 22 "bestelako inaktibo" gisa sailkaturik zeuden.\n2009an Camjac udalerrian 236 unitate fiskal zeuden, 556 pertsonek osaturik. Pertsona bakoitzeko diru-sarrera fiskalaren mediana urteko 15.983 euro zen.\n2007an zeuden 18 komertzioetatik, 2 erauzte enpresak ziren, 6 eraikuntza enpresak ziren, 4 ibilgailuen saltze eta konpontze enpresak ziren, 1 garraio enpresa zen, 3 higiezinen enpresak ziren eta 2 zerbitzu enpresak ziren.\n2009an zeuden norbanakoentzako 7 zerbitzu publikoetatik, 1 margolaria zen, 2 zurginak, 2 iturginak, 1 argiketaria eta 1 higiezinen agentzia.\n2000. urtean Camjac udalerrian 51 nekazaritza-ustiategi zeuden, 1.638 hektarea erabiltzen.\nCentrès (3,1 km)\nNaucelle (3,5 km)\nQuins (5,7 km)\nCabanès (5,9 km)\nSaint-Just-sur-Viaur (6,2 km)\nMeljac (6,4 km)\nSauveterre-de-Rouergue (6,5 km)\nTauriac-de-Naucelle (6,6 km)\nCamboulazet (7,3 km)\nAzken aldaketa 15 urria 2021(e)an, 23:33(e)tan


Sarri askotan esan izan dut aspaldian, ez dagoela mundu osoan norbere etxea baino hotel-jatetxe hoberik. Izan ere, bizikidetza kuttun-eztia baldin bada etxaldean eta eltzekari bikain-goxoa sukaldean, zein pello-txaldan inozentek ote du, bada, nahiago hala Paris nola Benidorm, nola Londres hala Tasmania, hobe bizitzeko bolada batez, zeinek!? Su eta gar defenditu izan dut ideia hori ezagun eta ezezagun askoren artean… Inoiz tokatzen zaigu, ordea, atzera martxa sartu beharra ere: zorioneko (!?) koronabirus honekin jadanik ia hilabete (eta auskalo noiz arte) etxetik inora ezertara irten ezinda gaudela, mira irizten diogu (mira irizten diogunez, alajaina), nora edo hara, igualtsu dio nora, sano bidaiatzeari…\nEtxeak ere itotzen baitu. Ito, kuanto. Etxezuloak, jan-edan-lo eginagatik ondo, ez du eguratsak duen argi berbera… Email, waxap eta hedabideetan a ze nolako zaparrada: ehunka aldiz ugaldu dira denborapasak, asmakizunak, sudokuak, umetxoen bideoak, balkoietako musika emanaldiak, bertsoak, lapiko joak eta txaloak… Horiek gaituzte entretenitu; denborarekin dena dugu, ordea, ahaztuko. Betiko ez ahazteko, egunotan waxapez jaso dudan txiste laburren zaparrada ekarriko dut hona (euskaraz, denak erderaz iritsi zaizkit eta). Geroak esan beza birus bat izan zan, edota hots emaiogun inork ahatz ez dezan. (Sortaka emango dizkizut koronabirusaldiko txisteok, bizpahiru orritan).\n(*) Aste Santuan gaude; Jaun Goikoak mezua digu bidali berri: «Azken bolada honetan lurrean, Covid-19 delakoa medio, duzuen atarramendu latza ikusirik, aurten ez naiz Aste Santuz zuengana jaitsiko. Edozein moduz ere, zuek igoko zarete hona, noski, banan bana. Aurki elkar ikusi arte, hortaz…».\n(*) Txori bat ageri da, kaiola kanpotik, itxialdian dagoen persona bati mintzo: «Atarramentu txarra, e? Izorrai!». (*) Espainiako Errege familia osoa ageri da argazkian; azpian iruzkin hau dator: «Zorioneko korona-birus honek berrogeitaka urte darama gurekin zoritxarrez». (*) Ume koxkorra erreguka: «Ene Jaungoiko laztana, ezin ahalko zenuke, arren!, desinstalatu lehendabizi, eta berriz instalatu gero, 2020. urte hau!?». (*) Hiru zakur dira ageri aho zabalik, zur eta lur eginik, beren artean esaka: «Zer arraio ari da gertatzen hemen…!? Gizakiek muturrekoa daramate jarrita!». (*) Irudian ET estralurtarra, eskutan daraman komuneko paper-erroiluari begira: «Mi tesoro…!!!» esanez, bi begiak beteta. (*) Neska-mutiko parea dator irudian elkar besarkatuta; azpian mezua: «Zaindu, berriro ikusi nahi zaitut eta»…\n(*) Ez ezazuela sinets, gero, sareetan esaten eta aholkatzen duten guztia; ez horixe. Niri hamaika aldiz ohartarazi zidaten, supermerkatura joateko aski nuela maskara eta guanteak eramatearekin. Ni bai halaxe joan! Baina, bertara orduko, agudo asko konturatu nintzen han jendeak galtzak eta alkandora eta oinetakoak ez ezik, zenbaitek abrigoa ere bazeramala. Hura lotsa nirea…! (*) Gaur goizean Lan Kutxako atarian nengoen, ilaran, nire txandaren zain… Eta, hartan, hara non sartzen diren bi tipo beren maskarilla eta guzti. Ai ene, hango jendearen espantua eta ikara! Eskerrak, azkenean, lapurreta bat besterik ez zen izandu! (*) Baietz, hala omen da: parlamentu eta senatuko zenbait politikari kutsatu berri omen da koronabirusaz… Behi eroen garaian, kutsaturen bat detektatzen zenean, talde osoa “garbitzen”, akabatzen zen errukirik gabe. Nik aitatu besterik ez dut egiten…; horrekin ez dut ezer esan nahi…; hor ikusi… Bizargorri, 2020-04-08 (Jarraituko du ondorengo batean…).\nThe post KORONABIRUSALDIA, 2020 appeared first on Bai Horixe - Bizargorri.


Euskal Herria Bildu - EH Bilduk euskararen lege berriaren beharra aldarrikatu du\nEH Bilduk euskararen lege berriaren beharra aldarrikatu du\nBakartxo Ruiz parlamentarioak adierazi duenez, "Euskararen Legeak 29 urte betetzen dituen honetan, nafar jendarteak ez dauka deus ospatzeko". Aitzitik, "euskarak bizirik iraun badu gaurdaino, herri mugimenduaren eta milaka euskaltzaleren lanari eta konpromisoari esker izan da, geure hizkuntza eskubideak zonifikatzen, urratzen eta mugatzen dituen legearen gainetik".\nRuizek esan duenez, "bada garaia hizkuntza politikan aldaketaren norabidean urrats sakonak emateko". Hartara, "nafar guztion hizkuntza eskubideak bermatuko dituen marko juridiko egokia ezinbestekoa" dela azpimarratu du, eta berau "instituzioen, herritarren eta herri mugimenduaren elkarlan estutik etorriko da", parlamentarioaren ustez.\nAzkenik, EH Bilduk lege berri bat martxan jartzeko helburuaren baitan indarrak biltzen jarraitzeko bere prestutasun eta determinazio osoa duela azpimarratu du Bakartxo Ruizek, "albait lasterren nafar guztiok geure hizkuntza eskubideak indarrean izan ditzagun".


Lanerako Prestakuntza ikastaroak\nBergarako Udalak LANBIDE-Euskal Enplegu Zerbitzuarekin batera antolatutako laneratze prestakuntzarako ikastaroak dira, langabezia egoeran daudenei laneratzeko aukerak hobetzen laguntzeko helburua dutenak.\nLangabezia egoeran dagoen 18 urtetik gorako eta Lanbide zerbitzuan izena emanda duen edonork eska dezake, deialdia argitaratu ondoren eta bertan jasotako epean.\n- LANBIDE Euskal Enplegu Zerbitzuko DARDE eguneratua.\nSan Martin Agirre plaza 1, 3. solairua 20570 BERGARA\n943 779 100 - luz. 1221\nAdministrazio isiltasunaren eragina: Ez dagokio.\nPrestakuntza-ekintzak antolatzeko urteroko diru-laguntzen deialdia\nTeknikariaren txostena, Garapen teknikaria.\nBatzorde informatzailearen irizpena, Sustapen Ekonomikoa eta Turismoa.\nEskaera eta dokumentazioa Eusko Jaurlaritzako Enplegu eta Gizarte Politiketako Sailera bidaltzea.


Udaberrian Ezpalak zestoarrek diska berria aterako dute - MondoSonoro\nNoticias / Ezpalak\nUdaberrian Ezpalak talde zestoarrak bere bigarren diska aterako du\nIgone Franco — 09-03-2021\nUdaberrirako argitaratuko dute Ezpalak zestoarrek "Kolpatu Topatu" estudioko bigarren diska, Ayuken Management & Productions eta Oso Politaren arteko elkarlanean ekoiztua izango dena.\nNahiz eta laukote moduan historia laburra eduki, Ezpalak 2019an sortu baitzen, taldekide denek dute beste musika-talde batzuetako background-a, Eñaut Gaztañaga (gitarra) Grises taldetik dator, Unai Eizagirre (baxua) Voltaiatik eta Juanjo Berasain (ahotsa) Los Mothsetik. Bestalde, Janardana Iglesias (bateria) taldera gehitu berri da Xabi Arrieta azkoitiarraren agurra dela eta.\nDuela bi urte Eñaut Gaztañagak- Estudios Gaztainen murgildurik - ekoiztu eta grabatutako "Ezpalak"(Autoeditatua, 2019) iraupen luzeko homonimoa publikatu eta gero; eta pasa den urtean "Itzala", "Tristura" eta "Hegan edo hilik" hiru aurrerapen single-ak kaleratu ondoren, zestoarrek "Kolpatu Topatu" (2021) diskaren argitarapena bi urtaro atzeratu dute (hasiera batean udazkenean ikusiko baitzuen argia). Baina, bitarte horretan, Ayuken eta Last Tour promotoraren Oso Polita zigiluarekin sinatu dute.\nHegalak mozteak eta hiltzeak dituzten berdintasunak, itzaletatik argitara pasa nahi diren galdera existentzialak eta tristuraren tragikomediak album berriko ateak zabaltzen dizkigute. Lehenengo diskak bildutako etsipen sentimenduak beraiekin ekarri dituztela dirudi, baina sonoritatean aldaketa nabaria eman nahi izan du laukoteak: laurogeita hamarreko hamarkadako garage eta grunge esentzian errotutako debut horretatik, gaur, eragin horiek ekoizpen-estilo berrietara txertatu dituzten Shame, Idles edota Ty Segall hartu dituztelarik iparorratz. Sintetizadoreak zorroztuz, estetika gordinagoak aurkeztu dituzte “diskoari ukitu psikodelikoak eta lo-fi soinuak” ekarriz, adierazi dute Ezpalako kideek.\n"He pasado de verme todas las referencias de Inglaterra y Estados Unidos, a coger un montón de aquí mismo"


Azkenean iritsi gara Jerusalemera! | Askapena\nLore guztiak moztuko dituzue, baina iritsiko da udaberria...\nAzkenean iritsi gara Jerusalemera!\nIG, 07/18/2010 - 00:36 — admin\nGoizean goiz hostalera iritsi gara eta gainontzeko kideekin elkartu gara. Motxilak utzi eta atsedentxo bat hartu dugu.\n10etan guztiok bildu gara gure Palestinako egunak antolatzeko. Jarraian bazkaldu eta Jerusalemeko Alde Zaharra ezagutzera joan gara. Bertan, beste hainbat gauzen artean, Jerusalem ekialdearen eta mendebaldearen arteko ezberdintasunak ikusi ditugu.\nEkialdea Arabiarrena da eta Mendebaldea, berriz, Judutarrena nahiz eta Ekialdean Judutarrek etxe batzuk okupatuak dituzten. Jarraian doazen argazkiekin argi ikusten da bi aldeen arteko ezberdintasuna.\n(33 eta 41 argazkiak)\nBegira uraren kudeaketa nola antolatzen duten!\nBestalde, atentzioa deitzeko modukoa Alde Zaharrean dauden kamara mordoska. Israeldarrek zein puntutaraino duten kontrolpean Jerusalem!\nAlde Zaharra ikusi ondoren prentsa bulego alternatibo batera joan gara. Bertan Mikado Michel Warchawskirekin solasaldia izan dugu.\nMikado judutarra da, baina okupazio sionistaren aurka dago. Aipatu dugun prentsa bulego alternatibo horretan egiten du lan. Prentsa bulego hau palestinarren eta israeldarren arteko elkarlanerako zubi bat da. Oso hitzaldi interesgarria izan da: okupazioak izandako garapena eta aurrera begira aurreikusten duena. Bestalde, boikotaren inguruan ere hitz egin dugu. Interesgarria benetan judutarra izanda gai honen inguruan duen ikuspegia: boikota tresna eraginkor gisa ikusten du.\nAzkenik Hamas-eko kide batzurekin egon gara eta Euskal Herriko eta palestinako bi herriren arteko senidetza sinatu da bertan. Hitzarmen honekin batera solasaldia egin dugu beraiekin. Aipatu beharra dago, Hamas-eko kide hauek 3-4 urte espetxean egin ondoren kanporatze agindua dutela beraien gain. Kanporatze honen aurka erresistitzen ari dira Gurutze Gorriko eraikinean. Bertan gure elkartasuna adierazi ondoren gure hostalera itzuli gara.\nBihar egun berria izango da!\nConcentración por nuestrxs prisionerxs políticxs - #17Abr 3pm Plaza del Venezolano Ccs (+Manifiesto)\n#AltsasukoakAske Iruñea, escenario de una inmensa ola solidaria para exigir justicia (+VIDEO)\nJournée internationale des prisonnier-e-s politiques\nINFO EUSKAL HERRIA AVRIL 2018


Etxez etxeko eta Eguneko Zentroko zerbitzuak lehiaketara ateratzea izango dute hizpide gaurko udalbatzarrean - Azpeitia - uztarria.eus\nJulene Frantzesena 2020-07-07 08:18\n19:00etan hasita egingo dute udalbatzarra, udaletxean. COVID-19aren pandemia hasi zenetik, zinegotziek lehen aldiz egingo dute bilkura aurrez aurre. 2020-2024 urteetarako Drogomenpekotasun Plana ere onartuko dute.\nBihar, asteartea, egingo dute uztaileko ohiko udalbatzarra. Azpeitiko Udaleko ordezkariek aurrez aurre egingo dute bilkura, koronabirusaren pandemia hasi zenetik aurreneko aldiz; 19:00etan hasiko da udalbatzarra.\nHonako hauek dira bihar landuko dituzten gaiak:\n1.- Udalbatzak 2020ko maiatzaren 21ean, ekainaren 2an eta ekainaren 15ean egindako bilkuren aktak onartzea.\n2.- Udalaren, bere erakunde autonomiadunen eta Azpeitia Berritzen SAren 2019ko kontu orokorra onartzea.\n3.- Udalaren aurrekontuan laugarren kreditu aldaketa hasierako izaeraz onartzea.\n4.- 2020. ekitaldirako egutegi fiskalaren aldaketa.\n5.- COVID-19ak sortutako alarma egoerak iraun duen bitartean lurzoru publikoaren erabilera pribatiboa gauzatu ezin izan dutenei eta merkataritza zein ostalaritza jarduerei ezargarri zaien zabor bilkera tasaren inguruan eman diren ezarpen irizpideen berri ematea.\n6.- Etxez etxeko eta Eguneko Zentroko zerbitzuak kontratatzeko espedientea onartzea, eta prozedura irekiaren bidez lizitazio faseari hasiera ematea.\n7.- Azpeitiko 2020-2024 Drogomenpekotasun Planaren onarpena.\n8.- Udalaren herribideen inbentarioan dagoen 018014BMB bidean, Nartzabal baserriaren gainaldean, okupatu den herribidearen zuzenketa egiteko aurkeztu den proposamena onartzea.\n9.- Auzotaxi dirulaguntza programa udalaren Dirulaguntza Plan Estrategikoan sartzea.\n10.- Udalaren kontu-hartzailetzak kontrol organu bezala egindako txostenaren berri ematea.\n11.- Galderak eta erreguak.


Zer mugikor erosi zure gertuko adinekoentzat? | Euskaltel Blog\nZer mugikor erosi zure gertuko adinekoentzat?\nDistantzia gora-behera gertukoekin konektatua egoteko aliaturik leialena izan duzu telefono mugikorra. Gure zaharrek arrapaladan egokitu behar izan dute egoera berrira, baina denek ez dute horretarako mugikorrik egokiena. Estualditik ateratzeko, etxean aspalditik daukazun mugikor zahar bat aprobetxatzen duzu batzuetan, baina zaharkituak egoten dira edo ez dituzte asetzen adinekoen beharrak. Aprobetxatu orain, eta erosi zure gertuko adinekoei mugikor eroso bat. Pare bat iradokizun egingo dizkizugu, Euskaltelek produktu egokiak baititu horretarako:\nInork baino hobeto ezagutzen dituzu zuk; beraz, lehenik eta behin, ikusi nola moldatzen diren mugikorrekin. Batzuk crack benetakoak dira, eta whatsappak bidaltzeko ere moldatzen dira; beste batzuek, berriz, ez dute jada teknologiarekin borrokan hasteko gogorik.\nBerdin dio. Euskaltelen bientzako moduko telefonoak ditugu: Alcatel 3026x, deiak erraz-erraz egiteko, eta Alcatel 1, smartphonea, baina oso erraz erabiltzekoa eta bideo-deiak egiteko aukera ere emango diena. Eta mailarik handienekoekin, tableta ere probatu dezakezu: Samsung Galaxy Tab A 10.1 2019 edo Lenovo Tab M10.\nOinarrizko telefonoa, adinekoentzat diseinatua. Arina da, pisuegia gerta ez dakien, eta tapaduna, teklarik ez sakatzeko oharkabean; gainera, pantaila handia du, 2,5 hazbetekoa, arazorik gabe ikusteko nork deitzen dien.\nOhiko teklatua du, zenbaki handiekin, eta funtzio nagusietara sartzeko lasterbideak: deitu, agenda… Eta, batez ere, SOS botoi bat du, aurrez erabakitako kontaktuei automatikoki deitzeko.\nBateriak 200 ordutik (3G) 280 ordu bitartera irauten du (2G), telefonoa erabiltzen ez denean; beraz, ez dute telefonoa behin eta berriz kargatu beharko. Ez du kablerik behar kargatzeko; Alcatel 3026x modeloa oinarri batean kargatzen da; erosoago, beraz, ez baitzaie hain erraz eroriko.\nEta azken xehetasun garrantzitsu bat: M4/T4 audifonoekin bateragarria da.\nEskuratu ezazu Euskaltelen, 2 €/hil ordainduta.\nLehen esan bezala, smartphone bat da, baina tartetxo bat hartzen baduzu zure inguruko adinekoekin eseri eta oinarri-oinarrizkoena azaltzeko, berehala ikasiko dute erabiltzen. Telefono adimenduna denez, beste gauza asko egin ditzakete, deitzeaz gainera.\nUkipen-pantaila izan arren, irisgarritasun-aukera ugari eskaintzen ditu Androidek, eta ezarpenetan konfigura daitezke denak: pantailaren zooma, letra-tamaina, kolorea, kontrastea, audifonoekiko bateragarritasuna, eta abar.\nPantaila aski handia du, 5 hazbetekoa, eta gailu sendo baina arina da, adinekoek erraz erabiltzeko modukoa.\nEskuratu ezazu Euskaltelen, 3 €/hil ordainduta.\nEz badakizu zein izan daitekeen egokiena zure inguruko adinekoentzat, galdetu guri lasai, eta bat edo bestea gomendatuko dizugu.


Begi Belarri, euskal ikus-entzunezkoak mugarri - Oihaneder Euskararen Etxea\n» Albisteak » Begi Belarri, euskal ikus-entzunezkoak mugarri\nEgilea: Oihaneder Euskararen Etxea Gasteizko Kafe Antzokia urtarrila 24, 2017 Iruzkinik gabe\nGEU elkarteak iaz abiatutako Begi Belarri ikus-entzunezkoen zikloak bidelagun berria du aurten; Oihaneder Euskararen Etxea. Jon Maiak estreinatuko du urtea bere azken lanarekin: “GUtik ZURA. Iragana, oraina eta etorkizuna”. Urtarrilaren 25ean 19:00etan izango da. “Basker”, “Mugaminak”, “LABURBIRA 2017”, “Arrakala” eta “Maitia nun zira?” lanek osatuko dute ikasturteko kartela.\nGEU elkarteak iaz abiatutako Begi Belarri ikus-entzunezkoen zikloak urrats berriak emango ditu aurten. Izan ere, Oihaneder Euskararen Etxea ekimenera batu, eta eskaintza egonkortu eta sendotze aldera, hilabetero film-dokumental bat eskainiko da. Salbuespenak-salbuespen, emanaldiak hilaren azken asteazkenetan izango dira arratsaldeko 19.00etan. Iaz bezala emanaldi guztiek bi atal izango dituzte: alde batetik, film-dokumentala proiektatuko da eta bestetik, filmearen zuzendariarekin, istorioaren protagonistarekin edota jorratzen den gaiarekin loturiko hizlariekin solasaldia egingo da.\nUrtarrilaren 25ean Jon Maia bertsolari, idazle eta zuzendariak bere azken lana aurkeztuko du: “GUtik ZURA. Iragana, oraina eta etorkizuna”. Film honen helburu nagusia basoaren, zuraren eta euskal gizartearen arteko harremanek izan duten, gaur egun duten eta izango duten balioa gizarteratzea da.\nOtsailaren 22an “Basker” dokumentalaren txanda izango da. Bi suediar dokumentalistek 60ko hamarkadan euskal kulturari buruz egindako lanak ustekabean topatu ostean, eskuratu eta, EHUko Mikel Laboa katedrarekin, ikerketari ekin zion Argibel Eubak. Otsaileko saioan ikerketa horren nondik-norakoak hurbilduko dituzte Eubak berak eta Mikel Laboa Katedrako kidea den Gidor Bilbaok.\nMartxoan bi saio izango dira. 14an “LABURBIRA film laburren jaialdia” ospatuko da, Euskaldunon Topagunearen eskutik urtero antolatzen den film berrien zirkuitua. 29an Amets Arzallusek “Mugaminak” lana aurkeztuko du, Txipreko gatazkaren testuinguruan kokatutako dokumentala.\nApirilean “Arrakala: zirrikitu bat haitzean” izeneko lanaren txanda izango da. Saio honetan, proiekzioarekin batera “Emagin” dokumentazio eta ikerkuntza zentro feministak tailer bat eskainiko du. Horiek horrela, saioa ohi baino ordubete lehenago hasiko da, 18:00etan eta asteazkenean beharrean asteartean, apirilak 25, izango da.\nMaiatzean Lehen Mundu Guda garaiko Alemaniako esparruetako euskal presoen grabaketen ingurukoak jasotzen dituen “Maitia nun zira?” dokumentala eskainiko da. Elena Canas, Ainara Menoyo, Maider Bedaxagar eta Maite Deliart izango dira proiekzioaren osteko solasaldiko protagonistak.


Babesik gabeko adingabeak\nAdineko pertsonak: familien inplikazioa\nAdineko pertsonak: bizi-kalitatea\nMNAkin lan egiteko dinamikak\nEuropar Batasuneko proiektu lehiakor bat da, FEDER funtsek diruz laguntzen dutena, POCTEFA deialdiaren baitan. Egitasmoa 2018tik 2020ra garatuko da, hiru erakunderen artean: Etcharry Formation Développement, Nazaret Zentroa eta Deustuko Unibertsitateko Gizarte Laneko Saila. Sarea proiektuaren oinarria da gizarte esparruko profesionalak hurbiltzea (haurrak eta mendekotasuna duten adineko pertsonak babestea).\nSarea proiektuak mugaz gaindiko profesionalen trukea proposatzen du, gizarte esku hartzearen esparruan (haurrak eta mendekotasuna duten adineko pertsonak babestea). Ekimen honen helburua da mugaren bi aldeen artean jakintza trukatzeko dinamikak eta tresnak bideratzea, horrela jardunbide egokiak ezagutzeko eta etorkizunean transferentziak eta egokitzapenak egin ahal izateko. Horiei esker lanbideko eta prestakuntzako jardunbideak koherenteak izatea lortu nahi da, hala, onuradunek arreta eta laguntza hobea izan dezaten.\nHelburua da profesionalak biltzeko dinamikak aktibatzea mugaren bi aldeetako ezagutzaren trukea errazteko, eta, horren ondorioz, lan eta prestakuntza esperientziak partekatzeko guneak sortzeko.\nProiektu hau sortu da irmoki uste delako truke horrek gizarte esku hartzeko gizarte zerbitzuak eta programak transferitu eta egokitzeko aukera ekarriko duela. Horiei esker, koherentzia lortuko da prestakuntza akademikoaren zein zuzeneko arretaren ikuspegitik, beti EAEko mugaz haraindiko eremuan kokatzen diren programen onuradunen mesedetan.\nProiektu hau babesten dute Gipuzkoako Foru Aldundiak (Haurren eta Nerabeen Babeserako Zerbitzua eta Mendekotasunaren eta Desgaitasunaren Arretako Zuzendaritza Nagusia) eta Conseil Départemental des Pyrénées Atlantiques kontseiluak (Service transfrontalier- pôle enfance et famille – Dépendance).\nBukaerako SAREA mintegia 11 ekaina, 2021\nPrentsa-oharra – Sarea Proiektua 25 urtarrila, 2021\nBigarren online seminarioa 20 azaroa, 2020


Harmonia Mundi - Wikipedia, entziklopedia askea.\nindependent record label (en)\nPIAS Entertainment Group (en)\nBernard Coutaz (en)\nDenda bat Quimperren, Bretainian.\nPhilippe Herreweghek, beste musikari askoren arabera, bere ibilibe osoa zigilu frantziarrarekin egin du.\nHarmonia Mundi (euskaraz: «Munduaren Harmonia») diskoetxe frantziar ospetsua da. Zigiluak musika klasikoa promozionatzen du baina baita ere munduko musika edo musika etniko globala, World Village zigiluarekin. Enpresa Arlesen, Rodanoren Ahoakn dago kokatuta. Etxea 1958an sortu zen Bernard Coutazen eskutik. 1988tik ere liburuen zabaltze lanak egiten ditu bestetik. Ameriketako Estatu Batuetan adar bat du, Harmonia Mundi (USA). Alemanian, azkenik, Deutsche Harmonia Mundi dago baina beste enpresa erabat desberdina da, arteko loturarik gabekoa.\n2 Zigiluaren artista ezagunenak\nBernard Coutazek, 1957an, Erato diskoetxearekin batera, «Club chrétien du disque» sortu zuen. Bildumaten lehen diskoa urte horren amaieran plazaratu zuen: Michel-Richard de Lalanderen moteteak. Beste bederatzi ere plazaratu zituen eta, orduan diskoetxe propioa sortzea erabaki zuen. Harmonia Mundi, beraz, 1958an sortu zuen eta egun Frantziako musika klasikoaren diskoetxe independente zaharrena da. 1962an bulego nagusia Parisen egokitu zen, Saint-Michel-l'Observatoiren. Hasiera batean, Carl de Nys eta Pierre Rochas adiskideen aholkuak jarraituz, katalogoa organoan oinarritu zen, Europako organu historikoen grabazioekin. Halaber, aldizkari bat sortu zuen, Orgues historiques, gai bera jorratzeko; aldizkariaren zenbaki bakoitzak grabazio bat zeraman. poliki-poliki beste garaietako eta musika-tresnen grabazioak plazaratu zituen: Pizkundekoa, Barrokoa, e.a.\n1976an, banaketa propioa ziurtatu zuen eta diskoetxearen garai onena hasi zen. 1980tik aurrera ere beste diskoetxeen lanak zabaldu zituen. 1981ean Londresen lehenengo eskumendeko enpresa ireki zuen. Beste disketxeak desagertzen ari ziren bitartean Harmonia Mundi denda propioak irekitzeari ekin zion: 45 Frantzian eta 3 Espainian. 1988an liburuen banaketan zentratutako adar bat sortu zuen, bestetik.\n1993an, konpainiak Le Chant du Monderen musika edizioak erosi zituen. Orain 160 lagunek lan egiten dute Mas de Vert-en, bost filialek osatutako nazioarteko talde bateko enpresa nagusian, eta horietako batzuek produkzio fonografikoaren zati bat eskaintzen dute. Aldi berean, katalogoa aberastu zen eta herrialde guztietako lankidetza ugariri ireki zitzaien. Gaur egun, Harmonia Mundik errepertorio guztiak grabatzen ditu, antzinako musikatik hasi eta XXI. mendeko musika arte, eta erabat finantzatzen du bere ekoizpena finantza independentzia osoaren bidez. Hedapen honek René Jacobs eta Philippe Herreweghe bezalako musikarien bilakaerarekin bat egin du; izan ere, hogei urte baino gehiagoko lankidetzaren ondoren, Harmonia Mundirako grabatzen jarraitzen dute belaunaldi gazteen musikariekin batera.\n2006an, Harmonia Mundik 470 pertsonei lana ematen zien eta disko klasikoen %18a eramaten zuen. Urtero 50 eta 60 arteko grabazio berriak plazaratzen zituen eta 60 milioi euroko merkatua mugitzen zuen. 2010eko otsailaren 26an, Bernard Coutaz hil zen eta Eva Coutaz bere postua hartu zuen.\nMende berriarekin musikaren kontsumitzaileen ohiturak aldatu dira eta horren ondorioz Harmonia Mundiren dekadentzia hasi zen. 2013an ia irekita zituen denda erdiak itxi egin behar izan zituen. Fenomenoa ez zen hor gelditu eta gero eta denda gehiago itxi behar izan ditu. Diskoen salmentak ere asko jaitsi egin dira urte hauetan. Hala ere, oraindik orain, prestigio handiko diskoetxea da.\nZigiluaren artista ezagunenak[aldatu | aldatu iturburu kodea]\nMusika klasikoaren diskoetxeak\nOrriaren azken aldaketa: 7 abendua 2020, 20:21.


Patxi Ruizen aldeko txandakako baraualdia abiatuko dute Gasteizen - Halabedi\n> Patxi Ruizen aldeko txandakako baraualdia abiatuko dute Gasteizen\nPatxi Ruizen aldeko txandakako baraualdia abiatuko dute Gasteizen\n18 maiatza Erredakzioa KategoriaAlbisteak 0\nGaur goizeko 10:00etatik aurrera gose eta egarri greban dagoen Patxi Ruiz euskal presoaren aldeko txandakako elkartasun barauladia hasiko dute. Baraualdiaren antolatzaileek nabarmendu dute "antolakuntzak eta presioak" soilk alda dezaketela espetxeetako egoera.\nIragan ostiraleko Patxi Ruizen aldeko elkarretaratzea | Argazkia. Alea.eus\nBi eguneko baraualdiak abiatuko dituzte Gasteizen, Murtzia II espetxean gose eta egarri greban dagoen Patxi Ruiz euskal preso politikoari elkartasuna adierazteko. Txandakako baraualdiek bi eguneko iraupena izango dute eta bata bestearen segidan egingo dituzte. Gaur goizeko 10:00etan emango diote hasiera ekimenari.\n“Basakeria kapitalistaren aurpegi gordinenetakoa da espetxea eta, hortaz, barruan egonik instituzio honen diziplinamenduari aurre egiten dioten kideei elkartasuna adieraztea ezinbestekoa zaigu” azaldu dute elkartasun barauladiaren bultzatzaileek. Nabarmendu dute “antolakuntzak eta presioak” soilik alda dezaketela espetxe barruan bizi den egoera.\nZortzi egun gose eta egarri greban\nAstebete igaro da Patxi Ruiz euskal preso politiko txantrearrak borrokaldia hasi zuenetik. Covid-19ak espetxeetan sortutako egoera salatzeko zenbait presok egindako mobilizazio baten ostean espetxeko zuzendariaren mehatxuak jaso zituen Ruizek, protesten antolatzaile izatea egotzita. Grebari ekin aurretik ebakiak egin zituen besoetan euskal presoak eta erizaindegian artatua izan zen.\nHain zuzen, Covid-19ak sortutako testuinguruan, kolpe gogorra ari dira jasotzen Estatuko espetxeetako presoak: bisitak jaso gabe, senideen hiletara joateko baimenik gabe edota Covid-19 gaitzaren aurkako neurri eraginkorrik gabe aurkitzen dira besteak beste.\n← Larunbateko eraso matxista elkarretaratze bidez salatu du Mugimendu Feministak\nHiru urte betetzen ditu Errekaleor auzoko argi mozketak →


Donostia International Physics Center –2016/05/27 - Bakterio rap-kantariak, teleskopio erraldoiak eta umorea nagusi VI. ON ZIENTZIA bideo-lehiaketan\nHasiera > Iragarkiak > 2016/05/27 - Bakterio rap-kantariak, teleskopio erraldoiak eta umorea nagusi VI. ON ZIENTZIA bideo-lehiaketan\n2016/05/27 - Bakterio rap-kantariak, teleskopio erraldoiak eta umorea nagusi VI. ON ZIENTZIA bideo-lehiaketan\nBakterio rap-kantariak, teleskopio erraldoiak eta umorea nagusi VI. ON ZIENTZIA bideo-lehiaketan\nAtzo izan zen Elhuyarrek eta DIPCek seigarren urtez antolatu duten ON ZIENTZIA bideo-lehiaketaren sari-banaketa ekitaldia.\nNabarmena izan zen aniztasuna saritutako lanetan, parte-hartzaileen adinean eta haien jatorrian.\nKontsulta-base zabala eratu da sei urteotan (270 bideo), eta www.onzientzia.tv webgunean dago ikusgai.\nZientzia eta teknologiari buruzko bideo laburrak eta originalak ekoiztea eta hedatzea du helburu ON ZIENTZIA lehiaketak, zeina Elhuyarrek eta DIPCk antolatzen duten, Teknopolis telebista-saioaren barruan. Atzo banatu ziren aurtengo sariak, seigarrenak jada, DSS2016ren egoitzako auditorioan. Umorea nagusi izan zen ekitaldian, eta hiru kategorietako sariez gain, hiru aipamen berezi ere banatu zituzten. Eusko Jaurlaritzako Unibertsitate eta Ikerketa sailburuordeak, Adolfo Moraisek, eman zuen sari nagusia.\nHona bideo sarituak:\n• Dibulgazio bideo onenaren saria (3.000 €): Eslovakian bigarren hezkuntzako irakasle den Julio Ruiz Monteagudori, "Soy esa bacteria que vive en tu intestino" bideoagatik.\n• Euskarazko bideo onenaren saria (2.000 €): Mikel Ramirez ikus-entzunezkoetako profesionalari, "Teleskopioak" bideoagatik.\n• Gazte Saria (1.000 €): Leonel Virosta (17 urte), "El mecanismo de la vida" bideoagatik.\n• Aipamen bereziak: Eneko Amezagari ("El mito de Arquímedes" bideoagatik), Elorrio BHIko DBH1eko ikasleei ("Asiar liztorra" bideoagatik) eta Guillermo Ordasi (17 urterekin 4 bideo erabat ezberdin aurkezteko ahaleginarengatik).\nSeigarren lehiaketara aurkeztutako 53 bideoetatik, Gazte Saria atalekoak ziren 26; euskarazkoak, berriz, 19. Lan berri horiek gehituta, 270 bideoko kontsulta-basea du jada www.onzientzia.tv webguneak.\nSaio berezi batean emango du Teknopolis telebista-saioan sari-banaketa, bai eta saritutako lanak eta saridunen adierazpenak ere. Maiatzaren 28an izango da ikusgai saioa ETB1en, eta maiatzaren 29an ETB2n.\nZorionak sarituei eta parte-hartzaile guztiei zuen lanengatik!


Baskoniak porrota jaso du Alba Berlinen aurka (95-91) Euroligan\nPartida parekatua izan da, baina azken segundoak hobeto kudeatu ditu Alemaniako taldeak eta garaipenak ihes egin dio talde gasteiztarrari (95-91).\nBaskonia, galtzaile Alba Berlinen aurka\nTD Systems Baskoniak porrota jaso du Alba Berlinen aurka (95-91) Euroligako bosgarren jardunaldiari zegokion eta atzeratu behar izan zen partidan. Sailkapeneko lehen zortzi postuetan egoteko lehian sartzeko aukera ona galdu du Arabako taldeak.\nOndo ekin dio norgehiagokari Dusko Ivanovicek zuzentzen duen taldeak (3-9), baina Alba Berlinek azkar erantzun du (12-9). Pixkanaka, nagusitzen hasi da etxeko taldea; bost puntuko errenta hartu du (20-15) Alemaniako taldeak, baita zazpi puntuko abantaila ere (25-18). Lehen hamar minutuak Alba Berlinen aldeko 25-19ko emaitzarekin amaitu dira.\nBigarren laurdenaren hasieran Alba Berlinek zuloa ireki du (33-23), baina Baskoniak desabantaila murriztea lortu du (36-30), laurdenaren erdialdean. Atsedenaldira iritsi aurreko minutuetan nagusi izan da Arabako taldea, eta puntu bakarreko desabantailarekin Joan da aldageletara (45-44).\nAtsedenaldiaren ostean, jaun eta jabe izan da Alba Berlin, eta talde alemaniarrak hamar puntuko abantaila eskuratu du (64-54). Hirugarren laurdeneko bosgarren minututik aurrera nabaritu da Baskoniaren hobekuntza. Defentsa sendoagoa egin du Arabako taldeak, eta erasoan ere asmatzea lortu du, lau puntura hurbilduz (66-62). Laurden honetako azken minutura bost puntuko desabantailarekin heldu da Baskonia (74-69) eta bi puntura gerturatzea lortu du (74-72).\nPartida bizia eta eroa izan da hasieratik amaieraraino. Azken laurdenaren hastapenean nagusi izan da TD Systems Baskonia eta aurrea hartu du markagailuan (74-79 eta 77-82). Epaileen erabaki eztabaidagarrien eta egindako hutsen ondorioz, Alba Berlin partidan sartu da berriro. Amaierarako 44 segundo falta zirenean, neurketa berdinduta (91-91) egon da. Arabako taldeak oso gaizki kudeatu ditu azken segundoak, Alba Berlin hobea izan da, eta Baskoniak porrota jaso du (95-91).\n95 - Alba Berlin (25+20+29+21): Granger (21), Fontecchio (15), Mattisseck (12), Thiemann (13) eta Lammers (4) - hasierako taldea -, Lo (19), Delow (-), Schneider (7), Olinde (3) eta Nikic (-).\n91 - TD Systems Baskonia (19+25+28+19): Henry (10), Sedekerskis (4), Giedraitis (9), Polonara (18) eta Diop (2) -hasierako taldea -, Vildoza (3), Jekiri (4), Dragic (17), Peters (15) eta Fall (9).\nEpaileak: Jakub Zamojski (Polonia), Rain Peerandi (Estonia) eta Saulius Racys (Suedia). Kanporaturik gabe.


Horrez gain, Eusko Jaurlaritzak zibersegurtasuneko euskal zentro bat jarriko du martxan irailean horrelako erasoei aurre egiteko. Spriren unitate zentralizatu batetik kudeatuko dituzte kasu hauek, Ertzaintzarekin eta EJIErekin elkarlanean.\n"Internetera konektatuko gailu guztiek arriskua dute"\nSegurtasun informatikoan aditu Aier Garcíak nabarmendu du enpresak eta gizabanakoak eduki susmagarriak ez irekitzearen garrantziaz kontzientzia hartu behar dutela, baita eguneratua dagoen antiburusa edukitzeaz ere. Eta sistema eragile konkretu bat edukitzeagatik salbu daudela uste duten pertsonei, kezkatzeko arrazoia badutela azaldu die, “internetera konektaturiko gailu oro” baitago “arriskuan”, Apple, Linux eta smatphoneak barne. “Hackerrek ez dute diskriminaziorik egiten”, gehitu du.\nAntibirusa eta babestutako segurtasun kopiak izateaz gain, birus hauen aurrean arriskutsuena pertsonen akatsak direla azpimarratu du. Izan ere, enpresa handietan egindako frogek baieztatu dutenez, segurtasun oharrak jaso arren langileen %10k irekitzen du oraindik nabarmenki arriskutsuak diren emailak. “Eta lurrean pendriveak uzten baditugu, jendea egongo da lurretik hartu, 'zein ondo!' esan eta zuzenean ordenagailura konektatuko dituena”.


refugio ulldeter, Girona\nGoi-mendiko aterpea, Vallter 2000, Girona\n2009an Refugi d’Ulldeterren mendeurrena ospatu genuen. Gaurko mendi-aterpea aurrekoaren lekuan eraiki zen. Lehenengo aterpetxea Ter ibaiaren iturburuaren ondoan zegoen, Puig dels Lladresen isurialdean; haranera begira dagoen toki pribilegiatuan.\nJeroni Martorellek diseinatutako eraikinak, “noucentista” estilokoa, Kataluniako burgesiaren itxaropen guztiak asetzen zituen. Aterpe zaharra Centre Excursionista de Catalunyak, eta Cèsar August Torras bere lehendakariak, bultzatutako eraikin ezaguna izan zen. Alpinistek atsedena hartzeko zenbait leku bazituzten: jantokia, logelak...; eta zientzia arloan zuten jakin-mina asetzeko esparruak ere bazeuden: gela iluna, uso zaleentzako tokia... Abertzaleak ziren, paisaia eta ohiturak mirestuaz goraipatzen zuten herria.\n1909ko uztailaren 25ean, “la setmana tràgica”-n Bartzelona erretzen ari zela, aterpea zabaldu zen. Mundruna eman arren, denbora pasa ahala egituraren etengabeko degradazioa eman zen, morteroarekin egondako arazoengatik. Miliziak sartu zirenean mendi-aterpea utzi zuten. Hori izan zen aterpe zaharraren bukaera. Eraikina erortzen joan zen.\nGaur egun hondarrak besterik ez dira gelditzen. XX.mendearen erdialdera hasi ziren pentsatzen beste mendi-aterpe bat eraikitzea; oraingo honetan leku babestuago batean, Puig dels Lladresen magalean, mendi-pinuen basoaren bukaeran. Centre Excursionista de Catalunyak bultzatuta, Jordi Bonet arkitektoak garai berrietara egokitutako diseinua aukeratu zuen. Ulldeter, gaur egungo mendi-aterpea, 1959ko ekainaren 29an zabaldu zen.


Urte berri on 2017 pictures HD Urte berri on 2017 pictures HD\nUrte berri on 2017 pictures HD\nUrte Berri bildumarik onena 2017 HD Pictures\nHemen Urte Berri bildumarik onena dugu 2017 HD zuretzat Pictures. Badakizunez 2017 ez da urruti, beraz, ez galdu gure HD wallpapers, irudiak, argazkiak eta hainbat nahiak mota eta komatxo Hemen.\nUrte berri 2017 Pic HD irakasle nahi\nUrte berri on 2017 bi alditan datozen dira, beraz, hemen bildu dugu hainbat wallpapers eder eta nahiak interesgarri lotutako Sineskeria horien. New Year jaialdi handi bat da, beraz, inork ez lagun eta senide nahirik galdu dezakezu.\n2017 Irudia HD\nBakoitzean Oraingo handi bat dator, opariak edo opari eder bazkide garrantzitsuak dira, ezkontide, neska-lagun, mutil-laguna edo lagun edo duenarentzat duzu itxi da. Hemen iradoki izan dugu batzuk Urte berri 2017 opari ideiak Boyfriend for, Neska-laguna, senarra, emaztea. Just ideia bat lortzeko eta zure opari interesgarri egiteko, erosi merkatutik edo sortu Etxean.\nUrte berri on 2017 Irudia HD\nUrte Berri bilduma Best hauek erabili ahal izango duzu 2017 Pictures nahi zure lagunekin, bizilagunak, eta senide. Partekatu Instagram, facebook, twitter eta beste gizarte medias.\nErrebisatu: Urte Berri Wishes 2017\nNew Year da eta energia berriekin gauza berria hasten dela eta, baina ohitura txarrak edo norabide positiboa ebazpena hartzeko irten. arrakasta lortuko duzu zure ohitura txarrei irten espero dugu, irakurri gure artikulu gehiago Urteberri biltzeko 2017 wallpapers eta nahiak.\nUrte berri on 17 Irudia HD\nUrte berri on 2017 pics HD\nUrte Berri 3D Picture\nUrte berri on 2017 Gurekin Picture. Espero post Gustoko.\nErrebisatu: Aldez Urte Berri Wishes 2017